-8-
Anita Cò sunga gugent dalla parteida……..ia sung gugent en po la tia donna….igl mies tger Gion… !
Max
Angal planget Anita…….te dastgas surtot betg ruschanar mengia bler…..schiglio s’accorscha
Hector tuttegna ensatge… !
Gion
Uscheia ena pulenta so er angal neir andamaint a tè…. !
Max
Ast te forsa ena miglra ideia….. ?
Gion
…..na……an sasez betg…..
Max
Bagn damai, ed ossa vainsa da far enqual preparativa…….schi el crei tgi Rita vegia sa mido en
po….(vei tgi Anita varda tot inamurada se per Gion) …….Anita…..fast igl bagn e tedlas tiers….
Anita Cler…Max…..ia saint tot ……
Max
(ad Anita) Schi el manegia tgi te seias betg ple la madema….alloura deist tgi te seias stada tigl
coiffeur e vegias fatg ena operaziun da belezza……(a Gion) ……e schi el at dumonda pertge tgi
te vegias ossa en serviaint……igl dacleras tgi te am vegias survagnia bungmartgea perchegl tgi
ia era sainza lavour…..cler…. ?
Gion
Cler…igl mument è tot ple tgi cler…. !
Anita Ubetg Gionign……a chel smarainsa mêl anturn la bucca, tg’el so betg calar da litgier….. ! (igl
dat en bitsch)
Max
(schalous) ……he…..he….vogl anc….. !
Anita Tge….tge ast…….ia va bagn da giuier la sia donna…. ?
Max
Perchegl ast betg gist digl litgier giu adegna anavant……chegl tanscha cura tgi igl barba è
cò…. !
Anita Ma chegl vaia bagn d’exercitar, ni betg…. ! Schiglio vei chegl betg or scu schi fiss veir…. ubetg
Gion….. ?
Gion
Cler…..chegl è uscheia……ia crei tgi te vessas er anc da trer aint en vistgia da Rita……alloura
s’accorscha barba Hector ansomma navot…. ! Rita ò eneda survagnia ena rassa digl
barba…..chella vessas da trer aint…. speranza ò ella betg piglia chella cun ella….. !
Max
(è dasper la fanestra) L’è no…. ! (tots corran ve tar la fanestra)
Gion
I vei or uscheia……dai…..vo a trer aint chella rassa….. !
Anita Noua ast chella……. ?
Gion
Ainten tgombra…….ainten stgaffa damez……ena blava cun en mecta decolto……ia sper tgi ella
at geia….. !
Anita Chegl giaro schon…..en grond decolto è adegna bung……alloura croda se a nign om schi
gl’oter è mengia lartg u mengia strètg…. !
Gion
E te Max vast er a ta midar……ainten stgaffa da mang dretg è uscheia en tschert frac…..chel fò
igl sarvetsch…. !
Max
Te ast en frac…… ? Te ist en dètg blagöri…. !

Sm-WÄL 2-4_Ainten las strètgas_(sm) y


Gion
Chel dovra er angal da tschever…. !
-9-
Max
Aha…..alloura saglia aint igl costum……..(sa volva cunter Gion) ……chegl dat en gaudi…… !
Gion
Speranza ò er barba Hector en tal gaudi……(i scaligna)…..ai, ai, ai….angal tgi chel savoira betg
igl polver….. ! (i scaligna puspe) ……ea, ea, ia reiv….. !

5. scena
Hector e Gion
Gion
So, seias bagnnia…..igl mies tger barba Hector….. !
Hector (aintra an steiva e varda anturn critic, el porta spievels, el ò anc dus spievels tgi el meida giu
mintgatant e dovra chi e lò er ena marella, tot sagond tge tgi el varda, el nattegia adegna
puspe spievels e marella cun en faziel da nas alv) …So igl mies tger nev Gion…….scu stattigl
adegna….. ?
Gion
Bagn am vogl…..fitg bagn….stupent…. !
Hector Bagn damai……am pareva tgi te festschas ena tscherta tscheira…..(meida spievels ed igl varda
giu pi bagn)
Gion
Na, na…..tot an rughel……..eh……ist nia a pe…. ?
Hector Betg tot….ena part per stop….chegl fatscha gugent ……aglmanc igl viadi cò tar vusoters duess
esser interessant……pertge cò ègl tot schi normal…..u ègl forsa betg uscheia…. ?
Gion
Bagn, bagn…..gl’è prest scu adegna… !
Hector So, so…..angal prest…..am ò bagn paria tgi seia ensatge tort……noua ast ansomma la tia tgera
donnigna….. ?
Gion
Ella è……eh…..ella ò……ella niro bagnspert……ella sa fò naturalmaintg anc bela…… tot per
tè…. !
Hector So, so……tot per me….. ? Per tè betg ple….. ?
Gion
Bagn, bagn…..chi e lò er per me……ma lessas betg bever ensatge….. ?
Hector (metta se puspe igls spievels pi ferms) ….ma la tia tscheira am plai ansomma betg…… !
Gion
Ma tgi so tge…….chegl at para angal perveia digls ties spievels….. ! Mossa eneda…….(igl peglia
giu igls spievels) ……mancumal……chels èn tot smarlattos….ed on er anc aint ena strefla
alva….varda cò….. !
Hector Ma chegl na veia betg sainza spievels….. !
Gion
Ia igls dung ena brava nattageda….spetga en mument……..(el igls tigna or da fanestra) …..o
mametta…..ossa igls vaia laschea dar or da fanestra…. !
Hector Tge ast fatg….. ?
Gion
Els am èn dos or da fanestra….ossa saron els rots……..chegl am displai fitg…….tger barba
Hector, tge faschainsa ossa…….mareia scu tgi chegl am displai……. !

Sm-WÄL 2-4_Ainten las strètgas_(sm) y


Hector Chegl è propi tgutg…..ma tge vot far……ossa ègl uscheia……i giaro bagn er sainza chels, ia vei
simplamaintg betg schi bagn cugls oters….. !
-10-
Gion
Per furtegna…. !
Hector Tge…..tge ast detg…. ? (metta se en oter)
Gion
Per furtegna……..ast anc en spievel….. !
Hector Mancumal…..per cletg…..i vo navot sur en pêr spievels da reserva…..er schi chels èn betg schi
ferms…ma chegl tgi ins vei betg ins sainta pi bagn….ubetg…. ?
Gion
Gist uscheia ègl….lessas betg bever ensatge….. ?
Hector Gugent…..en té schi te fast igl bagn… !
Gion
Ia vign gist a far egn… !
Hector Tge…..ast nigna fantschela ple… ?
Gion
Na…..ossa vainsa en serviaint…… !
Hector Tge….. ? E pertge chegl…… ? Chella era schi ena bela e flota…. ! Era ella forsa mengia flota cun
tè… ?
Gion
Na, na….sast ia……nous……(so betg ple tge deir)….sast ella…..ella è neida sfarfatga…..ella leva
daple paia e luvrar pi pac…… ! Nous vagn persiva catto en serviaint pi bungmartgea….el costa
pac u navot….. !
Hector So, so…..damais vez enpo stgers cun daners……ia manetg vez pacas finanzas…. ?
Gion
La veta vign veapi tgera… !
Hector O mattagn……alloura varoia puspe da lascher cò enqual bloztger… !
Gion
Ma tger barba……schi basigns fò chegl er betg……schibagn tgi duvrar ins sogl adegna…… !
Hector Naturalmaintg igl mies tger nev…..pero angal schi cò è tot an urden…. ! So, so…..ossa vez
damais en serviaint……betg schi mal……chegl è nobel e costa er ensatge…..cò ast….(dat ena
nota).
Gion
O….angraztg fitg tger barba…
Hector Ossa post am preschentar chel serviaint… ….va marveglias tge amploster tgi chegl è…. !
Gion
Ia er……Johann…….Johann…..(vo or dad isch e cloma da bass) ….Max…. !
Max
Tge ègl….. ? (da davos)
Gion
Ia va clamo, Johann…. !.......Johann, mies barba Hector at less canoscher……. !
Max
…..S’il vous plaît……ia reiv dalunga…… !
Hector Er schi el so franzos…..cura tgi te igl clomas vess el da neir subito…… !
Gion
Stgisa barba Hector…..el fò betg anc schi dei chel mastier……ma cugl taimp amprenda el
schon…..el sa dat totta fadeia…..(vo ve tigl isch e cloma puspe)…….vignst planget Johann…… ?
Hector Igl nom è aglmanc classic per en serviaint…… !

Sm-WÄL 2-4_Ainten las strètgas_(sm) y


-11-
6. scena
Hector, Gion, Max
Max
(corra noadaint, porta en frac tgi è u mengia grond u mengia pitschen, fò ena stgava) ……igl
signour am ò clamo…. ?
Gion
(sa volva per zuppar igl reir) ….ea, ia va clamo, Johann….. (zofla cun fracasch igl nas, ò da
zuflar tott’urela per betg reir)
Max
(resta calm) …..Signour, vez tgappo ena fardura……schi dastg deir uscheia….. ?
Hector Ast mintgatant da chellas attatgas….. ?
Gion
Na, na …am è angal ia ensatge giu dalla val da festas….. !
Hector Aha….uscheia….ma am lessas betg preschentar igl ties serviaint…. ?
Gion
Bagn, bagn….naturalmaintg…..bagn damai…….chegl è Max…….eh……igl sies nom è Max
Johann…..ma scu tgi totga per en dretg serviaint u butler, vign el numno
Johann…..Johann…chegl è igl mies barba Hector…. !
Max
(fò ena stgava exagerada e perda prest la balantscha) …….agl voss sarvetsch, signour
Hector…..mylord…. !
Hector Oss, ossa angal betg surfò…..schiglio reivas la proxima geda sot meisa per spir far staletgs…. !
Gion
Johann….igl signour Hector vess gugent en té…..
Max
Fitg gugent….(sa volva segl isch vers Hector) …..tgenegn dastgigl esser…en chines…..en
tailandes…..u egn da cò….. ?
Hector En chines naturalmaintg….. !
Max
En chines naturalmaintg……gist dalunga…..gist subito (sa volva vers Gion) ….noua vainsa té
chines……. ?
Gion
Ainten tgadafi chinta….te tamazi…… (s’accorscha tgi Hector gizza las ureglias)
eh….naturalmaintg chel ainten la trocla dalla stgaffa pitschna…..per igl mies tger barba è
angal igl migler bung avonda….. !
Max
Sa tgapescha, mylord……angal igl migler è bung avonda…..ia niro a barsar giu zont bagn chel
té……. (svanescha elegant)
Hector Maaa….ist te propi cuntaint cun chel amploster d’en butler…. ?
Gion
Ea, ea…ins ò angal d’aveir en po pazienztga cun el….. el ò betg gist anc fitto igl
amprendissadi……ma el sa dat totta fadeia…. !
Hector So, so……ma dei eneda….noua ast la tia donna….la tia tgera Rita….. ?

Sm-WÄL 2-4_Ainten las strètgas_(sm) y


-12-
7. scena
Anita, Gion, Hector
Anita (vign aint dad isch, porta en vistgia elegant tgi è pero betg gist adatto per la sia figura) ….cò
sunga igl mies tger barba Hector…. !
Hector (è tot incanto) ….oh…..tge beligna…..fitg fitg bel…. (Anita varda tot stupeida sen Gion tgi è tot
stramia e so betg sch’el duess reir ni bargeir) …..tge ègl Rita…..deist betg dretg tgau agl ties
tger barba Hector….. ?
Anita Tge….. ? Aha…..bagn, bagn….naturalmaintg…… (vo ve tar el ed igl stenda igl mang) ….tgau
tger barba….. !
Hector (dat igl amprem en bitsch segl mang e siva sen fatscha, metta se en oter spievel)
…curious….am para tgi te at vegias mido siva dalla davosa  geda …… e te savoiras er oter….. !
Anita ….aha …..chegl…. ! Sast ia sung stada a far en «hairlifting» ….ed….ed…..
Hector Noua ist stada ….. ?
Gion
Ella manegia tgi ella seia stada tigl cuafför e tigl Vögele a cumprar ena rassa nova…. !
Anita Ea…..ed igl mies tgerign am ò er anc cumpro en nov parfum …… !
Hector So, so…. (tschertga igls sies spievels pi ferms)…… eh……tge tgutg tgi te am ast rot igls mies
bungs spievels …… (aint da tgadafi ins sainta ad eir ensatge an scalgias) ……bom, bom……igl
ties serviaint è er betg pi anschignevel tgi te……er tar el vo tot an bambela…. !
Anita Chegl fò sober navot……scalgias portan furtegna….. !
Gion
Ia vign gist a vurdar…….angal en mument…. !
Hector Angal betg fò prescha…….. vea Rita….tschaint’at no tar me…. !
Anita (sa tschainta cun distanza tar el segl canape) ….. gugent… !
Hector …ma betg schi gliunsch davent……… anc enzichel pi manevel ……. (peglia ena marella ord
cassatga) …. angal vea no…… (varda giu Anita cun la marella e stat farmo segl decolto) ….
bagn, bagn…….te at ast sviluppo pulitamaintg siva dalla mia davosa visita…….ma chel parfum
am plai betg….. chel tgi te vevas avant era migler…… !
Anita  Tgi so tge…..chegl creist angal…. ?
Hector Navot….cura tg’ins vei betg ple schi bagn, alloura è igl nas per bler migler…..vo e meida chella
tuffareia….. !
Anita ….scu tgi te vot…..alloura vigna….. !
Hector (la varda siva e surrei) …..danonder ast ansomma chella rassa…. ?
Anita Chella vaia survagnia da tè…….. !
Hector Da me….. ? La proxima geda vainsa da pigleir pi bagn maseira…… !
Anita Pertge…. ? At plai ella betg ple…….chella è bagn sexi….. !

Sm-WÄL 2-4_Ainten las strètgas_(sm) y


Hector (vo ve pi manevel)  Bagn, bagn….ella am plai schon……surtot igl bel blot tg’ins vei….. !
-13-
Anita …..ea, ea……ia sa……l’è en po fitg stgavlada or….. ! Ma te am ast regalo ella ed alloura……
Hector …….alloura ins varda anc pi gugent ….e chegl dus u treis gedas…..ubetg…. ? Ed ossa post eir….
( la varda siva enpo critic, tar sasez) …… chella marscha……chella è er nova……ensatge è betg
an urden cò……e chegl tot per igl «tger» barba Hector….. !

8. scena
Hector e Max
Max
(aintra cun té e la vaschela vetiers, metta chegl elegant a Hector sot igl nas) Viva….mylord… !
Hector (ò puspe mess se oters spievels e contaimpla igl curious service da Max, surrei) ….vez schiglio
luvro eneda ainten en circus….. ?
Max
Na…betg tgi savess…..scu niz sen uscheia en’ideia…. ?
Hector Perchegl tgi uscheia saglian igls paiass per la manescha anturn….. ! Ma noua è igl mies tger
nev Gion….. ?
Max
El è chior tg’el leia se en det….mylord….. !
Hector Oi, oi……schi tge è capito cun chel det….. ?
Max
El ò gia en pitschen malheur……En cuppegn, tgi geva an direcziun palantschia è ia an tanta
bambela ed egna da chellas scalgias è sagleida anavos ad el bel precis cunter en det …… schi
dastg declerar chegl uscheia…..!
Hector Ea, ea…….chegl ins dastga declerar uscheia……..ma pertge ò’l ossa da liier se chel det….. ?
Max
Chel calö……eh…….igl signour patrung ò betg tratg anavos spert avonda igl det ed uscheia ò
chel ossa aint en schnez…. (rei)!
Hector E chegl è schi legher…… ?
Max
……na…….na an sasez betg….pardon…….chegl è naturalmaintg fitg trest……(vo anavos
faschond ena stgava) ……dastga am allontanar mylord…… ?
Hector Ed igl té…..vaia da metter se mez chel…… ?
Max
(turna anavos, sponda igl mez) ……oh stgise…….mylord……viva signour……mylord…… !
Hector Ma vous ischas en tschavat…. !
Max
Scu managez….. ?
Hector Vous vez franc schon sarvia ainten miglras tgesas……. ?
Max
Na, schi dastg deir….. è chegl la mia amprema plazza da chella sort…… !
Hector Alloura varossas tgiro tschucals anfignen ossa….. ?

Sm-WÄL 2-4_Ainten las strètgas_(sm) y


-14-
9. scena
Gion, Max, Hector
Gion
(vign aint cun liia se en det….vilo) Johann…. !!!
Max
Ea, signour patrung….. ?
Gion
Vez dumando agl mies giast sch’el vegia anc giaveischs…. ?
Hector Pertge ist schi malcurtaschevel cugl ties butler……el fò bagn stupent la sia tgossa…. ! (Max e
Gion vardan tot surstos sen el) ……chel té è fatg stupent…… (beva e speida or figlias da té) ……
angal vessas forsa da cular el l’otr’eda…… !
Gion
Te ist…..vous ischas en veir……
Hector …..angal nignas noschas parolas……. ed ossa lessa en café….. pero sainza fundatsch da café
aint igl cuppegn…..!
Gion
(a Max tgi stat cò scu en malputgant) …….vez santia tge tgi igl mies tger barba vot……en
café….. !
Max
Bel dalunga….subito pronto…… ! (peglia igl té e vo balantschond igl tablet anturn Gion ed igl
scutigna aint per en’ureglia) …..noua ast igl café….. ?
Gion
Ha….. ? Aha……piglez igl café or dalla stgaffa davos igl isch……..chel bung……ubetg… ?
Max
Gugent…..fitg gugent…… ! (vo elegant)

10. scena
Hector, Gion, Anita
Hector ……cò ast propi tschif ena perla zuppada cun chel serviaint…. !
Gion
Ia sa bagn……ma el niro bagn ad emprender chegl….. !
Hector Schi te manegias……ins duess mai dar se la speranza…… !
Gion
Gist uscheia………ma ossa dei ……scu vogl adegna…. ?
Hector Da sanadad fitg bagn…..finanzialmaintg er…..ed er schiglio…….ma ia crei prest cura tgi vign
davent da tè am vogl betg ple schi bagn….. !
Gion
Oi, oi…..e pertge chegl…. ?
Hector Te sast bagn avonda, tg’ia met gronda peisa, tgi tigls mies iertavels seia tot an rughel, tgi las
relaziuns da famiglia seian an urden ed er tgi las qualitads moralas seian……..
Gion
……ma er chellas èn stupentas cò tar nous……. !
Hector Ia tgapesch tgi mintgatant vo tot en po sotsoura……ma ia spetg digls mies iertavels, tgi els
mettan tot las difficultads puspe an rughel….e chegl schneidig……. !
Gion
Ma schi ast l’impressiun tgi cò tar nous seia ensatge betg an urden… ?

Sm-WÄL 2-4_Ainten las strètgas_(sm) y


Hector …..cò fatscha gist la cunterdumonda……..ègl tot an rughel tranter tè e la tia Rita…. ?
-15-
Gion
Naturalmaintg…..tot paletti……anc adegna inamuros scu igl amprem de…. !
Hector Cò peglias la bucca en po plagna….. am para simplamaintg tgi la tia donna vegia sa mido enpo
stagn……. Ella dovra en oter parfum……. at è ella ansomma adegna fidevla….. ?
Gion
Bagn, bagn…….glez post creir…… ella è schon fidevla…….
Hector ….u ist forsa te…….. (savoira) …….ossa ò ella puspe mess se igl sies parfum….. !
Anita ……so…… cò fissa puspe…. !
Hector …..e te savoiras puspe bagn…. ossa am plaist te puspe….ed a tè Gion… ?
Gion
Er a me….scu adegna… Rita te ist la pi bela e te savoiras…..mmmmm…. !
Hector E noua è ossa chel bitsch….. ?
Gion
Tge……aha…… (sa dattan en stagn bitsch)

11. scena
Max, Hector, Gion ed Anita
Max
(aintra cun en tablet cun vaschela da café e vei scu tgi Gion ed Anita sa bitschan, lascha dar
tot giu mez)
Gion
(da bass)…..te tamazi…..Johann vous ischas en calöri…….savez betg far adatg….. ?
Max
(da bass) …..schi te fast chegl anc eneda, alloura vast te an scalgias……. (dad ot) …stgise mella
gedas…..chegl niro mai a capitar ple……. !
Hector (a Gion tgi vot piglier se la bambela) …..lascha star chegl……schiglio vainsa d’at liier se er anc
l’otra detta…….so, anfignen tgi chel discletg è rumagea davent viglia eir sen tualetta….ia
dastg, ubetg…. ?
Gion
Ma naturalmaintg….te sast noua tgi igl bogn è….. ?
Hector Cler….schibagn tgi sung betg propi persvadia tgi chel è anc aint igl madem li…….

12. scena
Anita, Gion e Max
Max
Chel ò s’accurschia ensatge….. !
Gion
Chegl fiss betg da star stupia cun igls ties staletgs tgi te fast….. !
Max
Te ast gist da deir ensatge……anc eneda tgi te letgas giu talmaintg la mia Anita……sgola la
vaschela betg giumez…….ma a tè anturn las ureglias……(culei se an tanta rabgia las scalgias)
Gion
Ossa angal cala da far schi tgutg…….tgi ò gia chella gloriousa ideia da giuier chella cumegia
per barba Hector……ha…. ?

Sm-WÄL 2-4_Ainten las strètgas_(sm) y


Max
Ia va pero betg pretendia tgi te letgas giu la mia donna da sessom anfignen
giudem…….capito…. ?
-16-
Gion
Ia va angal do fadeia da giueir schi verdevel scu pussebel la mia rolla…. !
Max
A chegl deist te verdevel…… ? Uscheia sa bitschan da chels tgi èn gist inamuros da frestg…e
betg da chels tgi èn 20 onns maridos……. !
Gion
Ia sa betg tge problem tgi te ast…….uscheia dunga adegna bitschs alla mia donna cura tgi
barba Hector è cò….. !
Max
E chegl ast naturalmaintg er fatg cun la mia Anita…….e chegl ast galdia te…..te…..te….. !
Gion
Ossa betg vea nar per uscheia ena piculezza…….. !
Anita Ma varda no…….igl mies tger Max e gio schalous…… !
Max
Da chels bitschs survigna an mintga cass betg da tè……..aglmanc gio da dei betg ple…….. !
Anita Schi vea no igls mies poret……er te vignst betg alla curta….. !
Max
Gl’amprem vaia da dustar chella bambela….. !
Gion
Dò a me chella roba…… (peglia igl tablet, Anita e Max sa tschaintan segl canape e sa
bitschan, cun passar siv’or varda Gion or da fanestra e dat en sagl, prest tg’el lascha dar giu
igl tablet) ….na….na…..chegl savez betg far…… ! (vo)

13. scena
Anita, Max, Hector
Hector (aintra e varda tot stupia sen igl butler e la dama da tgesa tgi s’ambratschan)
……..ossa……ossa chegl è propi igl colm digls colms….. !
Anita (von dapart) …….oh…….oh….stgise…… ed angraztg fitg, fitgung Johann…….
Max
(leva
se
e
fò
ena
stgava)
…..anzi……anzi
madam…….adegna
agl
voss
sarvetsch……. madam…… !
Hector Tge……. ? Tge vot chegl deir….. ? Tge am lez dar da creir…… ? Ischas ossa igl serviaint u butler
u ischas igl …….eh…..tuschander dalla madam…… ?
Max
Igl serviaint s’anclei e scu serviaint sunga responsabel pigl bagnstar digls mies patrungs….. !
Hector Tge…... ? Ia crei d’aveir santia fallo……… ! E te at laschas litgier giu digl ties butler ed ast anc
plascheir da chegl….. ?
Anita Cler….. !
Hector E Gion…. ? Chel savaro navot dallas tias escapadas…. ?
Anita Bagn, bagn….chel ò navot ancunter…….schi sa amprender ensatge da nov…. !
Hector Ma chegl è impussebel…….chegl na vo betg perveia…..e scu veist te chegl cun la morala….. ?

Sm-WÄL 2-4_Ainten las strètgas_(sm) y


Max
Tgi so tge….. ! Dalla morala ast betg maglea…….ed ia less betg saveir tge tgi Gion ò tot
amprandia dalla fantschela…….. !

-17-
14. scena
Anita, Max, Hector, Gion
Gion
(aintra tot agito) Te….Anita……chella rassa……chella è betg bela…….vea cun me a midar chella
……vea tgi tschartgagn en’otra……. (peglia Anita pigl mang e vot eir cun ella)
Anita Ma tgi so pertge….. ?
Hector Chegl lessa er ia saveir…. ! Agl ties serviaint plai chella rassa an mintga cass….. !
Gion
Tge…. ? Tge vo chegl aint a Johann…. ?
Hector Chegl vaia er ma dumando…..cura tgi el bitschiva giu la tia donna….. !
Gion
Tgeee……. ? Tge ò’l fatg…. ?
Anita Ossa angal cale da far uscheia….. ! Igl mies tger barba Hector….en bitsch è bagn ensatge bel….
(igl dat en bitsch ed igl teira giu segl canape) ……chegl plai gio er a tè…ubetg….ed igl mies om
ò er navot ancunter…. !
Max
Ia va ensatge ancunter…… (vign vilo e teira Anita se digl canape)…..tge at vign ansomma
andamaint……..eh…..eh…….madam……panse agl voss om…….. !
Gion
Ia less angal chel vistgia….e chegl schi vo bel dalunga…….. !
Hector Ma ist te anc da spindrar…. ?
Gion
Dò ossa no chella rassa…… !
Anita (teira or la rassa) …….cò ast ella……ist cuntaint…… ?
Max
Ma vogl anc…….madam….chegl na vo betg…….chegl è gio cumfort …… cumpr ……. cumprimi
….ena tgossa cumprimitonta…… !
Anita (an best u an costum da bogn) …….ossa angal betg fasche schi tgutg……ia na sung gio betg
blotta…..

15. scena
Anita, Max, Hector, Gion e Rita
Rita
(aintra e vo ve tar Gion) Tge fast te cò cun la mia rassa…… ? (vei Anita mez blotta, Max vistgia
da butler e resta cun bucc’averta)
Max
(peglia davent la rassa da Gion e la tigna davant Rita, Anita sa tschainta sen la schanuglia a
Hector per tgi chel veia betg Rita)

Sm-WÄL 2-4_Ainten las strètgas_(sm) y


Rita
(teira la rassa or da mang a Max e varda giu anc eneda la situaziun) …..chegl vign veapi
bel…..vess marveglias tge orgia tgi vign festivada cò……. ?
Hector (sa deliberescha dad Anita e vo ve tar Rita, la varda giu cun tot igls spievels tgi el ò ed er anc
cun la marella) ……ma chegl…….ma chegl è gio ……. (vo ve tar Gion) …..savessas te forsa am
declerar bagnatgavegl tgenegna da chellas damas tgi è la tia donna…… ?

-18-
Gion
(sa tschainta despero) …..na……na, chegl saia betg…….ia sa ansomma navot ple ed ia dei er
navot ple…….
Hector So, so……alloura vaia da schliier mez chel nouf……..te ist bagn Rita….ubetg….. ?
Rita
Eneda era chegl…..ea……ia vign per mies fatg e fatsch divorzi…….. !
Hector Aha……e pertge chegl….. ?
Rita
Igl ties sober nev ò gia en’amuranza cun la nossa fantschela…… !
Hector Bagn damai…….. e noua è ossa chella fantschela…… ?
Rita
Chella vaia catschea noua tgi crescha igl pever….. !
Hector Alloura è igl muteiv da far divorzi gio davent…… !
Max
Chegl è ansomma sto tot ena tgossa da pac……
Hector Aha……..er igl serviaint è infurmo……. !
Max
An mintga cass……igl mies bung amei Gion am ò rachinto tot……. chegl è uscheia…….la
fantschela è dada giu dalla soptga cura tgi ella ò lia nattager igl candelaber ed ò gia en
pitschen accident. …….gl’è pero betg sto schi nosch…. ma en mumentign è ella stada sainza
flo…….ed igl voss tger nev Gion è…….ia accentuesch chegl…….nia per schabetg vetiers…….ed
el ò naturalmaintg presto amprem ageid ed ò reanimo ella cun zuflar aint da bucca…….ma
chegl savez vusez scu tgi vo……. ! An chel mument è gist Rita rivada aint dad isch ed ò
interpreto totalmaintg fallo la situaziun ed è eida an tanta rabgia oragiu…. ! Gist chel mument
levan nous far ena viseta a Gion ed a Rita ……e nous vagn stuia igl gidar or da chel
malampruamaint …….pertge el leva porscher agl sies tger barba Hector en bel taimp cò tar
el……e surtot duevas betg s’accorscher tgi geva tot en po sotsoura……. !
Anita Ea…..ed alloura vaia giuia la donna da Gion…..e chegl gugent…….
Max
…….ed ia igl capavel serviaint u butler….. !
Hector (so betg schi el duess reir u esser vilo, antscheva pero a reir) …….vusoters ischas propi ena
banda raffinada……ia va gio da dei panso tgi ensatge seia betg digltot an urden…….ma tgi
seias uscheia garmadis vessa mai cartia……ischas ena baztga da comediants….. !
Gion
Ed alloura….ist betg vilo…… ?
Hector Na…..schi faschez dalunga la pasch alloura betg…… !
Gion
Rita…..tge manegias….lainsa puspe……..
Rita
…..scu ègl propi sto cun la fantschela ed igl sies discletg…… ?

Sm-WÄL 2-4_Ainten las strètgas_(sm) y


Gion
Pertge…. ? Creist betg chegl tgi Max ò gist rachinto…….. ?

-19-
16. scena
Anita, Max, Hector, Gion, Rita e Susi
Susi
(aintra) Stgise….ia va amblido ensatge……
Hector (tots èn sainza pled) Ischas vous la fantschela tgi ò gia igl discletg…….. ?
Susi
…….tge vaia gia…… ? !
Hector ….dada giu dalla soptga per far giu igl polver a……..(varda cun la marella e tschertga igl
candelaber)
Susi
…….tge sunga…… ?
Max
…….ma ea……ed alloura eras en mument sainza flo e Gion ò fatg……te sast schon……e Rita ò
cartia tgi vusoters davas bitschs……ed alloura…….eh…….eh
Hector …….ossa chel serviaint è propi igl pi grond anganader aint cò……. !
Gion
(ò er via tgi dat mianc en candelaber) ……te ist propi igl pi grond tamazi…….
Hector Tge manegias Rita…….lainsa igl pardunar…… ?
Rita
Ia sa betg propi…..
Hector ….i vessas angal da pladeir ena fantschela masculina ed alloura vign Gion betg sen da chels
partratgs……..schiglio am deist dalunga ed alloura…….adia ierta…….. ! E chella povra
fantscheligna vess er betg da neir strufageda suletta……(a Susi)…… vous pudessas antschever
tar me…..ia pai bagn e far giu igl polver a candelabers savessas mintga de…….e quant gugent
tgi ia  reanimess alloura……. ?!?!
Rita
Ma, barba Hector…… !
Hector Ist schoccada….. ? ……Ia less er anc amprender ensatge dalla fantschela…….
Rita
Dalla fantsch………ma tgi ò detg tgi chella at saptga mussar………
Hector …..en tschert serviaint u butler…… !
Susi
(vign no tar Hector) ……ia vign fitg gugent tar vous an plazza…… !
Hector Alloura ègl gio tot an urden……anfignen tar la pasch tranter vusoters dus……. chella vessa anc
gugent via e santia (varda sen Gion e Rita)
Gion
Am pardungas…..tgera Rita……. ? Ia ampurmet tg’ia fetscha mai ple da chegl….. !
Rita
Dast damais tiers tgi te ast gia ensatge cun la fantschela…… ?

Sm-WÄL 2-4_Ainten las strètgas_(sm) y


Gion
Eeeea……..
Max
Ossa varda no chel tabalori…..ed ia am dung tanta fadeia d’inventar en’istorgia tgi tot tgi
crei…..e chel……..
Gion
…….en’istorgia tgi tot tgi crei…….e nous na vagn mianc en candelaber…….mabagn ena simpla
lampa…..te inventader d’istorgias…… !

-20-
Max
(sa tschainta destruia sen igl canape) ….o tge pover tamazi tg’ia sung…….. !

(tots reian, Kurt e Rita sa tgappan anturn, Hector peglia la sia nova fantschela pigl bratsch,
Anita sa tschainta dasper Max ed igl dat en bitsch da consolaziun)

Tenda

Sm-WÄL 2-4_Ainten las strètgas_(sm) y


1
Rick Abbott

Aunc inaga dall’entschatta!

In toc en treis acts

Mess en rumontsch da Manfred Veraguth, tenor la versiun turitgesa da
Marianne Keel, per la Gruppa da teater Mustér

Rollas:
10 persunas
Maletg:
tribuna

Dretgs da representaziun: teaterverlag elgg, 3123 Belp

S-ABB 1-1_Aunc inaga dall_entschatta_(sr)


2
Persunas:

Angela Manetsch

assistenta da reschia, sufletta

Gertrud „Trudi“ Durisch

reschissura

Heinrich Bundi

giugadur da „Lord Dudley“

Paula Bundi

giugadura da „Lady Margreth“

Magdalena „Leni“ Schmed
giugadura da „Doris, la survienta“

Serafin Welther

il nausch „Docter Rex Forbes“

Bruno Carisch

il giuvenot „Stephen Sellers“

Frena Mathiuet

la inculponta „Diana Lassiter“

Luisa Petschen

la tecnicra: glisch, tun, tribuna

Filomena Montalta

scrivatocs dil vitg


3
Act 1

La tenda sesarva e dat liber la scena: ins vesa ina tribuna ch’ei aunc buc
endrizzada diltuttafatg. Igl endrizzament constat cul plan, mo remplazzan
pil mument aunc sutgas il canapé e la pultruna. Treis sutgas fuorman il
canapé, ina stat el plaz dalla pultruna. La preit davos dil maletg da
tribuna ei aunc buc installada, aschia ch’ins vesa davos in mir e
hardumbel (ina scala, lenna, cuppas da colur, penels etc.). Ils giugadurs e
las giugaduras che sepresentan en quei act ein vestgi normal. Impurtont:
Ell’emprema retscha dalla sala silla vart dretga (viu dalla tribuna ano) sto
esser reservau ina sutga per Trudi, la reschissura.
Cu la tenda sesarva stat Angela sin tribuna e mira fetg critic co la tenda
semuenta.

Angela
 (buorla) Igl ei bien, cala! Giebein, quei gartegia! (la tenda sesarva buc pli
fetg ed Angela mira el publicum) Trudi? Tgei manegias?
Trudi
(da davos) Nua ei la preit davos dalla culissa? Angela, jeu hai bein detg a Ti ...

(ella vegn anavos en siu plaz)
Angela
Quella semuentava aunc, els ston aunc fixar entginas petgas.
Trudi
 (stat ussa tier siu plaz avon la tribuna) Jeu sperel mo che quellas vegnien
buc memia massivas. Ils giugadurs munglassen aunc puder ir davosvi.
Angela
(trai la schuiala) Gliez hai jeu è detg ad els.
Trudi
Nua ein atgnamein ils giugadurs?
Angela
(muossa anavos) Lezs emprendan aunc inaga lur rollas. Duein els vegnir?
Trudi
 O matei! Ei va mo aunc treis dis tochen la prova generala! Nus stuein ussa lu
plaunsiu far vinavon!
Angela
(cloma) He! Tuts sin tribuna!

Ils giugadurs vegnan tras differents eschs sin tribuna: Heinrich e Paula
Bundi, in pèrli els 50; Magdalena “Leni” Schmed, ina giuvna biala mo in
tec sfarfatga da 17 onns; Serafin Welther, in um magher cun in barbis,
circa 45 onns; Bruno Carisch, in giuven atletic da circa 25 onns; Frena
Mathiuet, ina biala plein slontsch da 22 onns; Luisa Petschen, ina dunna
da circa 35 onns cun fatscha tresta, blusa da flanella e jeans; ella porta ina
zuola da tapetas. Tuts auter che Luisa han in libret A4 enta maun.
Heinrich e Paula sesan sil canapé, ils auters stattan sin peis.

Trudi
Luisa, has nuot auter da far?
Luisa
(vilada, sco aunc savens) Angela ha clamau tuts!
Angela
Tei vai jeu buc manegiau.
Luisa
Aber jeu sun era zatgi.
Trudi
Ella ha manegiau tut ils giugadurs, Luisa.
Luisa
Lu vess ella era saviu dir quei! (va)
Trudi
Ein ussa tuts cheu?
Frena
Tuts auter che Luisa.
Trudi
Gliez sai jeu, Frena!
Paula
Savessan nus ussa entscheiver cull’emprova?

 Avon ch’enzatgi sa rispunder, audan ins ord la direcziun, nua che Luisa ei
svanida, enzatgi a pitgar.


4
Heinrich
Sto ella far quei grad ussa?
Trudi
Luisa!!!
Luisa
(ei cala da pitgar, da davos) Tgei?
Trudi
Sto quei esser?
Luisa
(da davos) Ti has bein vuliu la preit davos dalla culissa, ni?
Trudi
Has lu nuot auter da far?
Luisa
(da davos) Bien pia.
Trudi
 Bien! (ei puspei ruasseivla) Lein entscheiver. Mias damas, mes signurs, lein
inaga prender amauns l’entschatta digl act 3. Nus vein schon targlinau ditg
avunda.
Paula
Nus essan schon semtgai dapi ina mes’ura!
Bruno
Tgi ei buc semtgada?
Trudi
Gie, perstgisei, jeu sun vegnida memia tard. Nus vein halt mo in auto ed il
Franz ha stuiu luvrar in tec pli ditg –
Serafin
Vessas dau in telefon – jeu mon gie tuttina sperasò.
Leni
Jeu sai è seser cul Serafin, mintg’emprova.
Bruno
(si per Serafin) Sa Leni quei?
Serafin
O po cala, Bruno! Ins sa gie buc schar ir Leni cun velo a casa da mesanotg, ni?
Trudi
Savessas vus forsa far il bien e discutar quei pli tard ? Nus vein aunc dad
exercitar in teater.
Paula
Quei vai jeu gie schon detg traso, ni, Heinrich?
Heinrich
Gie, cara.
Trudi
Paula, nus essan tuts in tec alterai. Mo aschia ei quei cun empremas ovras da
novs auturs. Nus stuein ussa mirar da buc far entiert al toc.
Serafin
Gie, e mirar che nus dettien buc mo ord spir cumpassiun …
Paula
Also jeu quetel ch’ei seigi in fetg bien toc.
Serafin
Buc da smarvegliar, ti has era la rolla stagna e grassa ...
Paula
Ti ughegias …
Heinrich
Cara, quei vul mo dir che ti hagies il pli bia text.
Paula
Jeu sai exact tgei ch’el manegia!
Trudi
(grescha) Astg’jeu far attent che l’autura vegn ad esser cheu dall’emprova da
costums – e che vus dumigneis aunc adina buc igl act 3!?

Tuts fan tscheras e marmugnan indentergliauter perstgisas, tuts semettan
en posiziun pigl act 3.

Trudi
E daco han tuts aunc adina lur libret enta maun? Vus stuessas saver ordador il
text schon dapi duas jamnas!

Las posiziuns ein: Heinrich davontier (meisetta); Serafin avon il tresor;
Paula enamiez dil canapé; Leni ei davos l’entrada dretga (pia buc vesibla),
semtgada dad entrar; Frena sesa ella pultruna; Bruno stat sper la
pultruna.
Quellas
posiziuns
corrispundan
adina
allas
posiziuns
dall’entschatta digl act 3.

Bruno
(fiera siu libret silla vart seniastra dil canapé) Jeu sai miu text schon daditg.
Paula
(lai curdar sia rolla sin quella da Bruno) E jeu sai è il miu.
Trudi
E tschels?

Tuts marmugnan perstgisas indentergliauter e mettan naven lur librets –
perquei ch’els ston.


5

Leni
(da davos) Sai jeu vegnir ussa?
Trudi
(sesa sin siu plaz ell’emprema retscha) Sco che jeu dun il segn. Ei tut clar?
Lu pia: L’entschatta dil tierz act … Scena libra!
Frena
„Oh, Lord Dudley, Vus organiseis las pli scharmantas partis ...“

(ei vegn tratg la tenda, Trudi seglia en pei)

Trudi
Luisa!!
Luisa
(da davos, duront che la tenda vegn tratga vinavon) Tgei sei?
Trudi
Lai aviert quella smaledida tenda!
Luisa
(da davos) Mo Ti has bein detg …
Trudi
Quei ei stau pils giugadurs. Nus entschevin igl act, el ei aunc buc afin!

(la tenda sesarva puspei)

Luisa
(da davos) Jeu fetsch gie mo mia lavur!

(la tenda ei ussa puspei aviarta, la scena ei libra; ils giugadurs
marmugnan)

Trudi
Schia, uss eis ei bien. Mo ussa lai exercitar nus!
Luisa
(da davos) Pervia da mei!
Trudi
(croda puspei en sia sutga) Bien, aunc inaga d’entschatta / da capo!
Frena
(suenter ina pausa) Ussa?!
Trudi
Gie, ussa!
Frena
(in tec alterada) „O Lord Dudley, Vus organiseis las pli scharmantas partis
dall’Engheltiara.“
Heinrich
„Vus essas memia buna, Diana. Donn che Sir Percival ha buc la cuida da legrar
nus cun sia preschientscha.“
Paula
„Saveis, jeu hai ina snueivla tema per Sir Percival! El ha aunc maina acceptau
ina invitaziun ad ina parti ed ei lu buc cumparius – silmeins maina senza
perstgisa!“

(ruaus, ils giugadurs miran sin Bruno)

Bruno
O! Vegn jeu?
Trudi
Jeu hai tertgau che ti sappies tiu text!?
Bruno
Jeu sai schon miu text. Jeu hai mo emblidau cu exact che jeu hai da dir si el.
Paula
(stat en pei) Jeu vegn ord la suna! El fa da bi da bugen! Jeu enconuschel el!
Trudi
Sesa, Paula! Bruno, fai adatg sin tes cavazzins! Nus mein anavos ina
construcziun e lu vinavon!
Frena
Da tgi ei lezza construcziun?
Angela
Da Paula.
Trudi
(remarca Angela pér ussa) Angela, daco eis Ti aunc sin tribuna?
Angela
Sche jeu sesel dalla vart, lu audel jeu nuot.
Trudi
Daco has lu buc sufflau la construcziun da Bruno!
Angela
Perquei che ti has detg che jeu astgi buc adina grad sufflar. Jeu hai tertgau ch’el
fetschi mo ina pintga pausa avon che tschintschar.
Trudi
Gie, gie, Angela. Mo ussa vegns ti giu da quella tribuna!


6

(Angela semeina e svanescha)

Trudi
Tuts en lur posiziuns. Aunc inaga dall’entschatta!
Leni
(da davos) Au, stuein nus uss exnum aunc entscheiver inaga?
Trudi
GIEE!
Leni
(da davos) Pervia da quei stos nuota sgargnir si per mei taluisa!
Trudi
(sedat breigia da star calma) Ussa – aunc inaga dall’entschatta! Frena!
Frena
„O Lord Dudley, Vus organiseis las pli scharmantas partis dall’Engheltiara.“
Heinrich
„Vus essas memia buna, Diana. Donn che Sir Percival ha buc la cuida da legrar
nus cun sia preschientscha.“
Paula
„Saveis, jeu hai ina snueivla tema per Sir Percival! El ha aunc maina acceptau
ina invitaziun ad ina parti ed ei lu buc cumparius“ –jeu manegel …
Trudi
Gie, mo vinavon!
Paula
(vinavon) „.. ad ina parti ed ei lu buc cumparius – silmeins maina senza
perstgisa.“
Bruno
„Mo Lady Margreth, forsa ha el giu in problem cul motor.“
Frena
„Gie, quei ei senz’auter pusseivel. Jeu sperel mo ch’el hagi buc giu in
accident.“
Trudi
Na, na, na! Ei ha num: „Jeu sperel mo ch’el hagi buc giu in accident.“
Frena
Gliez hai jeu gie detg!
Trudi
Ti has detg: „Jeu sperel mo ch’el hagi buc giu in accident“, sco sche zatgi auter
havess giu in accident.
Frena
Duein nus aunc entscheiver inaga dall’entschatta?
Paula
Na, buc schon puspei!
Leni
(da davos) Dei vinavon!
Frena
(also puspei Diana) „Jeu sperel mo ch’el hagi buc giu in accident. Las vias ein
terriblas la sera.”
Leni
(entra e fa ina stgava avon Heinrich) „Perstgisei, Mylord, mo duein nus aunc
spustar pli ditg la tscheina?“
Heinrich
“Mmm … na, jeu creigel buc. Nus savein buc spitgar asemper sin Percival.“
(va enviers Paula) „Tgei manegieis Vus, mia cara?“
Paula
(sesaulza) „Ei vegn schon ad esser bien aschia. Denton – duessan nus buc
empruar da contonscher Sir Percival per telefon? Ni silmeins dumandar tier el a
casa il motiv da sia absenza?“
Bruno
(porscha siu bratsch a Frena, cu lezza sesaulza) „Quei para a mi ina buna
idea. Jeu sefidel buc da tut quei.“
Frena
„Da tut tgei buc, Bruno?“

(tut ils giugadurs crodan ensemen, auter che Frena)

Bruno
Frena, schon puspei!
Frena
Tgei?
Bruno
Ti has schon puspei numnau mei Bruno! Jeu sun il Stephen! „Stephen Sellers“!
E ti eis la „Diana Lassiter“! Ei quei schi grev???
Trudi
Bruno, disturba quei tei?
Bruno
Tgei - ? O, perstgisa, Trudi!
Trudi
Aunc inaga, la Frena entscheiva!
Frena
Bien. (sco Diana) „Da tut tgei buc, Stephen?“
Bruno
(vul entscheiver a discuorer, vegn alvs, croda ensemen, cloma) Text!
Angela
(da davos) „Quell’entira historia cun Percival e …“


7
Bruno
(interrumpa) Ussa sai jeu puspei! (sco Stephen) „Quell’entira historia cun
Percival ed il collier. Ha el buc detg ch’el porti quel cusera, Lady Margreth?“
Paula
„Gie, atgnamein, - jeu hai mai dumandau el aschi directamein, mo la novitad ei
vegnida communicada a mi oz endamaun per posta.“
Leni
„Tgei, da Daniev?“
Heinrich
„O ti bien Diu! Quei hai jeu gnanc ponderau! Margreth, eis segira?“
Paula
„Daco? – Lai ponderar mei. – Na.“
Frena
„Vus haveis pia buc survegniu ina novitad?“
Paula
„Bein, bein – denton – jeu sedamondel sch’ella ei propi stada da Percival.“
Bruno
„Quei telegram vesess jeu schon stoda bugen inaga!“
Trudi
(seglia en pei) Na, na, na! Vus veis schau o in pèr lingias!
Bruno
O! Perstgisa! In mument – a gie, ussa bein. (sco Stephen) „Mo ei la novitad
propi vegnida per posta?“
Paula
„Jeu hai giu l’empressiun … mo …“
Heinrich
„L’impressiun? Hast ti lu buc viu ei?“
Paula
„Daco? – Na!“
Frena
„Daco enconuschis Vus lu il cuntegn?“
Paula
„Perquei che – Docter Forbes ha raquintau a mi leusura.“

(tut ils giugadurs miran sin Serafin)

Serafin
“Datti x-in motiv, daco che jeu vess buca duiu far quei?”
Bruno
“Na, na, secapescha buc, miu bien. Denton: oz ei buc vegniu repartiu la posta,
co sa lu ...
Serafin
“Igl ei buc stau ina brev. Igl ei stau in telegram.”
Bruno
Ääää, mmm ...
Trudi
Ussa sas dir la construcziun che Ti has schon detg inaga memia baul.
Bruno
(sco Stephen) “Quella brev vesess jeu schon stoda bugen inaga!“
Angela
(suffla) “Telegram”!
Bruno
O, fuera, quei emporta toh nuot!
Trudi
Sch’il Serafin tschontscha d’in telegram, stos ti era dir telegram.
Serafin
Tgei manegias cun “sche”?! Jeu detg adina “telegram”!
Paula
A mi eis ei plaunsiu aschi tuttina, tgi che di tgei. Savein nus far vinavon?
Heinrich
Sche nus vessan silmeins schon dau atras tut inaga, lu savessan nus entscheiver
a filar.
Paula
E cu datti finalmein las dretgas mobilias? Jeu hai mal dapertut pervia da
quellas stoda sutgas da metal!
Serafin
Forsa ch’ins san seconcentrar meglier sil text sch’ins sesa buc memia
cumadeivel ...?!
Paula
(vilada) Udis? El entscheiva schon puspei!
Trudi
Serafin, calar inaga cun quei tentem e seconcentrescha silla lavur!
Serafin
Jeu hai mo empruau da sluccar in tec l’atmosfera.
Heinrich
Cun tias tuppas sgnoccas procuras gie grad il cuntrari.
Serafin
Schon bien, schon bien, jeu calel. – Pia vinavon cun quei toc!

(davos la tribuna entscheiva enzatgi a pitgar)

Trudi
Luisa!!

(il pitgem cala)


8
Luisa
(da davos) Jeu hai mo vuliu finir spert mia lavur – vus veis gie tuttina aunc
buc entschiet.
Trudi
Nus vein grad vuliu entscheiver.
Luisa
(da davos) Daco dis quei pér ussa? (Ins auda co il marti dat giun plaun) En
quei cass fetsch jeu in caffè.
Trudi
Bien! (serevegnida) Ussa, – fagei aschi bien – tuts en lur posiziuns, nus
cuntinuein cun Bruno. Bien pia, vinavon!

(ils giugadurs marmugnan e van en posiziun)

Bruno
(sco Stephen) “Quei telegram vesess jeu schon stoda bugen inaga.”
Serafin
“Gie bien – atgnamein – jeu hai buc el. La novitad ei vegnida communicada a
mi digl Uffeci da posta per telefon.”
Bruno
“Doris – ha zatgi telefonau cusera?”
Serafin
“Quei ei nundetg. Vus ughegieis da dubitar mes plaids?”
Paula
“Secapescha ch’el ughegia buc quei, Rex! Stephen, Vus duessas seperstgisar
tier docter Forbes.”
Bruno
“O, duess jeu quei? Igl emprem sto Doris rispunder mia damonda.”

(tut ils giugadurs miran en direcziun da Leni, davos la tribuna udin nus
ina canera)

Paula
Tgei eisi ussa puspei?
Angela
(da davos) Luisa ha schau dar il caffè!
Luisa
(da davos) Ti has scadenau a mi il tablet orda maun.
Angela
(da davos) Jeu?? Segir buc!
Trudi
Hai dau scalgias?
Luisa
(da davos) Jeu creigel buc.
Angela
(da davos) Aber ella ha strubegiau in tschadun!
Luisa
(da davos) Quel era schon strubegiaus.
Trudi
He, dunnas! Saveis buca sclarir quei suenter – fagei aschi bien! (la canera
cala, Trudi suspira) Bien, lu cuntinuein nus leu, nua che nus vein calau avon.
Leni
(sco Doris) “Na, Sir.”
Bruno
(surprius) Tgei?
Leni
Jeu hai detg ...
Bruno
Jeu sai tgei che Ti has detg, jeu erel mo aunc buc promts.
Trudi
Entschevi aunc inaga cul Bruno!
Bruno
Bien. Äaa ..., a gie. “O, duess jeu quei? Igl emprem sto la Doris rispunder mia
damonda.”
Leni
“Na, Sir.”
Paula
“Essas Vus propi segira?”
Leni
“Nies telefon funcziuna buc pli dapi oz da miezdi.”
Trudi
Spetga, spetga! Leni, igl emporta buc, tgei telefon che funcziuna buc. Ti stos
punctuar il miezdi.
Leni
O? – Gie, clar! – (sco Doris) “Nies telefon funcziuna buc pli dapi oz da
miezgi.”
Bruno
“Aha! E tgei scheis Vus ussa, docter Forbes?”

(Serafin arva la bucca, quescha, tuoscha)

Trudi
Sin tgei spetgas? Serafin, quei ei tiu cavazzin!


9
Serafin
Vein nus buc sursigliu ina pagina?
Trudi
Angela - ?
Angela
Spetga spert, jeu emprovel grad dad anflar ora, nua che nus essan. Sin tgei
pagina eis ti?
Trudi
Jeu hai emblidau il text a casa. Jeu hai giu aschi ina tema che jeu survegni buc
igl auto. Cu Franz ei vegnius a casa, hai jeu mo tschappau las clavs e sun ida
sc’ina racheta.
Angela
(vegn sin tribuna, il text enta maun) Jeu creigel ch’il Serafin hagi raschun.
Nus essan sigli da pagina 32 sin pagina 34. Tgi ha in text cumplet?

(ils giugadurs enqueran lur librets ed entscheivan a sfegliar)

Bruno
Jeu hai anflau ei. Pagina 33! Il Serafin ha raschun. Nus vein schau o l’entira
historia cul collier da diamants.
Angela
E daco hai jeu buc quella pagina?
Trudi
O giavelen! Forsa hai jeu quintau falliu cun far copias. Han tschels quella
pagina?

(giugadurs dattan il tgau)

Trudi
Bien, lu fagein nus ussa la part che nus vein schau ora avon.
Angela
E co vegn jeu suenter sche jeu hai buc quella pagina?
Serafin
Cheu, sas haver miu libret. Jeu sai ordado miu text sco gl’avemaria. (in tec
vilaus) Sche jeu hai insumma la caschun da dir si el.
Bruno
Lein grad far ina pausa? Jeu vess aunc ina damonda ...
Trudi
(ha buc gnarva) Sche tgei lu?
Bruno
Mo pervia dil tetel. “La smaledicziun dil diamant” – quei hai jeu semplamein
schon udiu inaga enzanua. Ella ha lu bein buc forsa engulau quei tetel dad in
vegl film dad Agatha Christie?
Frena
Gliez fagess la Filomena Montalta mai!
Serafin
Engular in tetel, quei san ins gnanc. Tetels han buc in copyright. Ei dat
semplamein buc avunda tetels novs per tut ils novs tocs da teater ...
Bruno
... ed aunc sch’ei fuss aschia! Tgei sei sche la glieud manegian ch’els vegnien a
mirar in teater dall’Agatha Christie?
Paula
(trai la schuiala) Ton meglier per la cassa!
Heinrich
Ed insumma, igl ei in crimi. Quei fa mal a negin!
Frena
In crimi che fa mal a negin?
Leni
Jeu hai tertgau ch’il Sir Percival vegni mazzaus da Forbes ... ?
Trudi
(ch’emprova desperadamein da buc piarder la controlla) Finiu ussa, ruaus!
Tedlei inaga! Essan nus cheu per discutar ni vein nus era aunc el senn dad
exercitar in tec?
Bruno
La Trudi ha raschun. Vegni, nus giughein vinavon – perstgisa l’interrupziun.
Paula
Nua eran nus?
Leni
Nua vegn insumma quella part cul collier?
Angela
(va legend) Jeu sai uss nua! Leni, ti eis vegnida memia baul sin tribuna.
Leni
Jeu? Jeu hai tertgau che jeu stoppi vegnir viaden cu la Frena di quei culla via
terribla.
Angela
(ri) Gie, gliez constat bunamein! Ti stos vegnir en cu ella di quei dil stan
sgarscheivel.
Leni
O, ää. Mo quei tuna gie bunamein in tec tuttina.
Serafin
La Filomena manegia ch’ella seigi ina gronda poeta.


10
Paula
Ella ei ina poeta! In talent rar – ed ina gronda scribenta vitier!
Serafin
Quitassas era gliez sche ti stuessas dar ina metta?
Heinrich
Ussa vesis –
Trudi
Finiu – calei, tuts! Leni, mira inaga – igl ei impurtont – ti stos halt tedlar
meglier. E buc mo sils plaids, ti stos era studegiar! Lu sas cu ti stos vegnir
viaden, perfin sche la Frena di buc tes cavazzins, capeschas?
Frena
Jeu hai lu insumma buc detg si falliu miu text!
Bruno
Ti has insumma buc detg el!
Frena
Co pomai? Sche la Leni vegn memia baul?
Trudi
Schon bien, schon bien! Quei tonscha! La finala veis vus buc giu ina emprova
sche vus sescagneis aunc ditg.
Luisa
(da davos) Il caffè ei semtgaus!
Angela
(siara siu libret) Finalmein! Jeu sai duvrar ina scadiola!
Paula
Mo nus vein gie pér grad entschiet!
Trudi
Tedlei! Forsa eis ei meglier sche nus fagein ina pausa. Lein beiber in caffè e
suenter entschevin nus lu aunc inaga dall’entschatta.
Bruno
Quei udin nus bugen!

(ils giugadurs van davos tribuna. Trudi va sin tribuna ed entaupa Angela)

Trudi
Angela – spetga inaga! Ti, jeu fetsch plaunsiu quitaus pervia da nies svilup.
Angela
Tgei svilup?!
Trudi
(ri sfurzadamein) Schon bien, jeu sai tgei che ti manegias. – Jeu sun aunc
maina stada aschi fetg en retard cullas emprovas.
Angela
Quei ei insumma buc tia cuolpa, Trudi. Nus havein era aunc maina giu l’autura
d’in toc ch’ei traso presenta. Sche la Filomena vegness silmeins buc adina cun
midadas, grad cu ils giugadurs ein vida emprender il text.
Trudi
Ella ha empremess sontgamein ch’ella midi ussa nuot pli.
Angela
Tgei vul far?! Quella vegn segiramein aunc inaga cun siat paginas!
Trudi
Cala ussa, Angela! Els san gie gnanc aunc las midadas dalla davosa ga.
Angela
Buc da smarvegliar sche Paula envida traso a tscheina la Filomena. Quei fa ella
mo per che sia rolla vegni aunc in tec pli gronda. La rolla ei gleiti aschi grassa
sco ella sezza!
Trudi
Angela, entscheiva ti ussa buc è aunc cun quellas tuppas sgnoccas, fai aschi
bien! Jeu hai schon avunda sch’il Serafin dat traso ina ellas costas.
Angela
Sch’ei mass tenor la Paula, lu fuss quei toc aschia ni aschia mo in monolog per
ina dunna.
Trudi
Silmeins lai Filomena giugar nus il toc gratuit.
Angela
Fuss la pli biala sche nus stuessen aunc pagar zatgei!
Trudi
Aschi schliet ei il toc ussa era buc!
Angela
Forsa schon buc ... mo la Paula lai tuttina pulstrar bravamein sia rolla.
Trudi
Quei cala uss schon, gliez procurel jeu persunalmein. Aunc treis dis tochen
l’emprova generala – nus vein cletg sche nus savein il text che nus vein
entochen ussa.
Angela
Segir ei gliez buc – in pèr dils sbagls da cusera paran a mi bia megliers ch’igl
original! – Nus savessan semplamein tarmetter ils giugadurs aschia sin tribuna,
senza text, quei fuss bia pli legher!
Trudi
Angela, nus dein buc ina cumedia! Filomena Montalta survegness in’attacca
dil cor sch’il publicum riess sur da siu toc!
Angela
Lu stos halt semtgar in tec vinars d’ansauna.
Trudi
Ou, Angela!


11

(ils giugadurs vegnan puspei sin tribuna, tuts han ina scadiola caffè enta
maun; Trudi ed Angela fineschan lur discuors)

Trudi
Hai aunc caffè?
Serafin
(ha gest buiu in sitg) Sche ti has cletg, lu hai buc pli!
Luisa
(da davostier) Quei hai jeu lu schon udiu, Serafin Welther!
Serafin
(migeivel, conciliant) Gliez hai jeu era sperau!

(Luisa ri davos tribuna)

Paula
(sesa enamiez il canapé) Jeu sperel mo che nus vegnien aunc afin cun quei act
cusera. Mo aunc treis dis entochen l’emprova generala e nus havein aunc buc
inaga exercitau gl’entir toc.
Bruno
Tut mo pervia dalla Filomena!
Heinrich
Ti stos gnanc trer la Filomena atras il tschariesch – ella ei semplamein ina
perfecziunista.
Leni
Sch’ella ei buc cuntenta cun siu toc, daco ha ella lu dau quel a nus per giugar?
Serafin
Perquei ch’ella ha buc vuliu spitgar tochen l’auter onn.
Frena
E daco vein nus buc saviu spustar il toc sin l’auter onn?
Bruno
Perquei che nus vein in publicum ch’ei cundiziunaus.
Serafin
Forsa plitost animals da disa.
Paula
Ussa surfageis lu empau!
Serafin
Quei ei mo la verdad senza sminca! Tier nus semida mai enzatgei, sesiun per
sesiun. Nus fagein in crimi, ina cumedia, ina tragedia e lu in musical, exact en
quella successiun, adina puspei d’entschatta: in crimi, ina cumedia, ...
Frena
Daco pomai?
Heinrich
Aschia vein nus schon fatg teater pli baul, ed aschia s’endis’ins vidlunder, tgei!
Frena
E sche nus midassan inaga la successiun? Quei emporta toh nuot!
Serafin
Lu vegn la glieud insumma buc ordlunder pli. Ils amitgs dallas cumedias sesan
lu en ina tragedia e lu riessan els muments tragics – ed ils fans da musicals
pitgassen culs peis el tact ella cumedia ...
Bruno
... ni bargessan el crimi gl’entir temps!
Angela
Gliez san els lu aunc adina!
Trudi
(tuorna cun ina scadiola caffè) Angela! Lais ti uss era aunc en pitgiras mei!?

(Angela scappa per era ir per in caffè)

Serafin
Derschi il caffè en ina vasa. Jeu fuss aschi lunsch. Hai aunc auters che
cuntinuassan bugen?
Paula
O fai buc aschia malpazient, Serafin! Nus essan oz tuts bia memia nervus.
Daco tugnan atgnamein tuts traso? Nus vein gie schiglioc adina giu propi bi
ensemen aschi cuort avon la premiera.
Bruno
Also jeu manegel che nus tuts hagien leva panica.
Leni
Daco panica?
Serafin
Nus essan eba gest aschi perfecziunists sco nossa Filomena. Nus lein che nies
teater daventi in “hit dalla sesiun” e buc in flop.
Heinrich
Amen.

(Angela tuorna cun in tablet vit e rimna las scadiolas)


12
Paula
Quei dumigniein nus schon aunc. Zaco vein nus entochen ussa aunc adina fatg
strada, emporta buc con schliet che nus vein dau ellas emprovas.
Trudi
Tochen uss vein nus aber adina giu in toc cumplet, Paula. Lu va quei gie
schon, mo – ed uss astgas buc capir mei falliu – tut quellas midadas
nunpusseivlas fan aunc vegnir nus orda senn.
Paula
Filomena ha empremess sontgamein –
Serafin
Ella sa buc s’exprimer autruisa! Jeu mettel pag ch’ella ha en sia entira veta
aunc maina ris.
Frena
Ed il medem ha ella gia empremess a nus l’jamna vargada e lu eis ella tuttina
puspei vegnida cun treis novas scenas.
Serafin
Jeu fuss schon cuntents sch’ella midass buc traso l’identitad digl assassin. Jeu
sai aunc adina buc sche jeu duei sepresentar smanatschont ni sche jeu duei
plitost far belbel si per tuts.
Trudi
Il meglier ni l’in ni l’auter! Schia, mia glieud, ed ussa giugein nus vinavon!
Tuts en lur posiziuns!

(Angela porta naven las davosas scadiolas)

Trudi
Ussa lein mirar sche nus savein dar atras tochen alla tenda finala. (Trudi va
giud tribuna e sesa en siu sez ell’emprema retscha)
Leni
(entscheiva a discuorer gia davos las culissas) Jeu fuss fetg engrazieivla. Jeu
stuess numnadamein aunc emprender per mia clausura da biologia.
Bruno
Spetga, Leni! ... Trudi – d’entschatta?
Trudi
Daco dein nus buc grad la pagina che nus vein schau ora? Leu nua che Leni ei
vegnida viaden memia baul. Frena, ti entscheivas!

(ils giugadurs marmugnan e van en lur posiziuns)

Frena
Jeu sai buc nua!
Angela
(da davostier) Jeu stos era aunc pér anflar ei ...

(tuts spetgan in mument)

Angela
Bien, ussa hai jeu anflau ei. Frena, jeu detg a ti la construcziun da Bruno e ti
cuntinueschas lu.
Frena
Gie, bien.
Angela
(da davostier) “Mo Lady Margreth, forsa ha el giu in problem cul motor.”
Frena
“Gie, quei ei senz’auter pusseivel, jeu sperel mo ch’el ha ...” Spitgei, jeu sai
grad ei.
Paula
Gliez lein sperar!
Trudi
Ruaus, Paula! Vinavon, Frena!
Frena
“ ... jeu sperel mo ch’el hagi buc giu in accident. Las vias ein terriblas la sera.”
Leni
(da davostier) Vegn jeu ussa?
Trudi
Na, na! Quei ei stau “terribel”. Ti spetgas sin “sgarscheivel”!
Leni
(da davostier) Jeu stun terribel mal!
Trudi
(suenter cuort ruaus) E lu? Tgi ha la proxima construcziun?
Angela
(da davostier) Paula!
Paula
(sesaulza) O, jeu vegn grad ...
Angela
(da davostier) Ti has da dir ...
Paula
Na, na, buc di! Jeu sun segira che jeu sai ei.
Frena
(tuorna bugen il commentar da pli baul) Gliez lein sperar!


13
Trudi
O fai aschi bien!
Paula
Ussa sai jeu ei, ussa sai jeu ei! Frena, savessas buc aunc inaga ...
Frena
(interrumpa Paula) “Las vias ein terriblas la sera.”
Paula
“Buc schei da quellas caussas. Ins savess gie supponer ch’ei hagi tuttina in
garnin verdad ella historia dalla smaledicziun.”
Heinrich
“Nuot auter che tschatscherlem, mia cara. Ei dat buc ina smaledicziun.”
Bruno
“E tuttina – mintgin che ha possediu il diamant da Delhi ...“ sto quel grad
haver num aschia? Quei tuna zaco da delicatessas.
Paula
Quei ei mo perquei che ti pronunzias buc schuber. Quei ha num diamant da
Delhi.
Serafin
Paula, quei ei in h ch’ins auda buc. Ins di Deli.
Leni
(entra) Savessan nus buc far vinavon? Jeu stuess aunc ir a casa ed emprender!
Trudi
Na, spetga Leni – il Bruno ha schon raschun. Quei tuna propi zaco sco sch’el
schischess en stizun gest sper las ligiongias da saung. Sch’ins mo legia ei, va ei
aunc, mo ei tuna propi tup.
Serafin
Lu schei toh il diamant da Calcutta?
Paula
Quei saveis matei buc far! Filomena Montalta ha detg a mi explicit ch’ella
metti peisa sill’alliteraziun el num il diamant da Delhi.
Serafin
Lu fagein nus pia era ina alliteraziun – e schein il carfunchel da Calcutta.
Frena
Carfunchel?
Serafin
Gie! Quei ei in crap spezialmein grond, circa aschia sco in rubin ni schiglioc x-
in crap prezius.
Frena
Quei tuna per mei memia fetg da furunchel.
Serafin
Aschia tunas ti è!
Trudi
Serafin! Uss cala inaga! Ei dat segir aunc auters craps prezius che nus savein
duvrar ...
Paula
Nus duessan finalmein calar far midadas vid il text, sche la Filomena
s’encorscha ...
Trudi
Ella sevilenta aunc bia pli fetg sche la glieud ri sur da siu diamant da delhi.
Heinrich
Trudi ha raschun, cara. Nus encurin pli tschec in niev num per quei crap
marsch.
Paula
(bunamein perschuadida) Moscha pia ...
Bruno
Jeu sai tgei! Daco buc “il rubin da Ranschipur”?
Serafin
Quei tuna propi da zatgei!
Paula
Mo tgei di la Paula da quei?
Leni
Di ad ella ch’ella sezza hagi fatg quella midada. Ella ha schon midau aschi bia,
forsa crei ella perfin ei! (banduna puspei la tribuna)
Trudi
Lein sperar il meglier! Ed entochen lu – buna glieud – savessen nus tuttina
aunc exercitar in tec?
Bruno
Nua eran nus?
Angela
(da davostier a Trudi) Duei jeu notar las midadas?
Trudi
Gie, fai quei. Denton mo cun rispli, ins sa mai!
Angela
(da davostier) Bien – quei vul dir: Co scrivan ins Ranschipur?
Trudi
(senza pazienzia) Pervia da mei cun dus os! Quei stos gie mo ti saver leger. (si
per Bruno) Cuntinuescha cun tiu text! La construcziun grad suenter che Lord
Dudley dubitescha la smaledicziun.
Bruno
Bien ... “E tuttina – mintgin che ha possediu il rubin da Ranschipur ei vegnius
tucs dalla daguota dubiusa dalla mort!”
Paula
Cheu vesis! Jeu hai bein saviu ch’ei hagi dau in motiv per ils plaids dalla
Filomena. Igl ei ina alliteraziun dubla. Diamant da Dehli e daguota dubiusa!
Serafin
O tgi s’empatscha era pomai da quei?


14
Heinrich
Aschia tschontschas lu buc cun mia dunna, neve, ti giuvenot!
Trudi
Heinrich, per inaga sun hai jeu il medem meini sco Serafin. Tgi s’empatscha da
quei? Bruno, vinavon!
Bruno
Bien! ... “E tuttina – mintgin che ha possediu il rubin da Ranschipur ei vegnius
tucs ... dil requiem raghignont dalla mort.”

(tuts rin, deno Paula e Heinrich)

Serafin
Cala ussa, Bruno! Quei tuna gie sco ella scola logopedica!
Bruno
(trai la schuiala) Tier la Filomena tuna ei halt aschia.
Paula
Ussa propi ...
Frena
Mo igl ei bein stau ina alliteraziun dubla, ni?
Trudi
Bruno, ussa cala! Lai la construcziun aschia sco ella ei. Bien?
Bruno
Schon bien ... “tucs dalla daguota dubiusa dalla mort.”
Frena
O na, uss vegn jeu! (sepren ensemen) “Mo Percival posseda buc pli il diamant
–“ oha, spetga! – “posseda buc pli il rubin. El ha vendiu quel a Lord Dudley
per la collecziun da Lady Margreth.”
Serafin
“Tuttina – Percival ha possediu el – e quei pudess gia tonscher.”
Bruno
“Docter Forbes – Vus essas gie in um dalla scienzia e cartis segir buc vid ina
smaledicziun, ni?”
Serafin
“Jeu sai mo ch’ei dat fatgs curios ella historia dall’India, fatgs che negin sa
declarar cun arguments raziunals.”
Heinrich
“Miarda! Nuot auter che tschugalems! Cardientschas blauas!”
Serafin
“Bien pusseivel, Lord Dudley – e tuttina –“
Paula
“E tuttina -?”
Serafin
“Nua ei Sir Percival?”
Frena
“Detg sincer sun jeu leda ch’el ei aunc buc cheu.”
Paula
“Daco pomai, Diana? Tgei che Vus scheis buc tut!”
Frena
“Sir Percival ei – buc in galantum!”
Heinrich
“Sbaglel jeu? Tgei scheis Vus?”
Frena
“Cu el mira sin mei – lu hai jeu adina il sentiment che ses mauns tucchien en
miu tgierp.”
Paula
“Mo el ei gie in um d’honur.”
Frena
“El ei ina rauna smarschonta en in stan pli che tarladiu.”
Leni
(entra) “Perstgisei, Mylord, mo duein nus aunc spustar pli ditg la tscheina?”

(il telefon scalina)

Trudi
(seglia en pei) Luisa! Tgei fas?
Luisa
(da davos) Scalina cheu buc il telefon? O, spetga, jeu hai fatg ir dus fegls alla
ga. Jeu stun mal.
Paula
Gliez san ins lu dir! Sch’ella fa quei duront la producziun ...
Trudi
Gliez fa ella schon buc, Paula, segir buc. Luisa, ti stos far meglier adatg!
Luisa
(da davos) Ti stos veser quei positiv. Ussa savein nus silmeins ch’il scalin
funcziuna.
Paula
Quella dunna! Jeu savess ...
Serafin
Na, sas buc. La Luisa ha la tschenta nera en carate.
Paula
E co sas che jeu hai buc era ina?
Serafin
Chimonos datti mo tochen grondezia 44!
Trudi
(cun capientscha) Serafin -?


15

(mo igl ei memia tard; Paula stat aschi spert en pei che la sutga croda
davosgiu e svanescha davos la tribuna, Heinrich suonda ella)

Paula
Quei va memia lunsch! Ussa tonschi!
Heinrich
Mo cara, ti stos buc veser quei aschi stretg -!

(els ein svani, ils giugadurs miran pitgiv sin Serafin)

Serafin
(tucs penibel) Jeu hai gie mo fatg ina pintga sgnocca ...
Luisa
(vegn sin tribuna) Tgei ei capitau? (vesa la sutga giun plaun) Oha.
Serafin
Lu mon jeu matei il meglier a seperstgisar. (va ella medema direcziun giud
tribuna sco avon la Paula ed il Heinrich)
Frena
(senza curascha) E tgei fagein nus uss?
Angela
(arriva sin tribuna cul text enta maun) Senza quels dus vai semplamein buc
– ella ei presenta quasi en mintga scena.
Bruno
(metta las sutgas el dretg liug) Auter ch’ella scena d’amur el secund act.
Forsa savessan nus giugar lezza inaga.
Frena
Savein nus buc spitgar aunc in tec tochen che nus vein in dretg canapé?
Quellas sutgas ein semplamein buc cumadeivlas avunda per far gimnastica
sissu.
Trudi
Angela, cu vegn quei canapé finalmein?
Angela
Atgnamein stuessan nus schon ver el dapi dus dis.
Trudi
Sas buc telefonar inaga?
Angela
Bien, jeu emprovel. (va)
Luisa
Vul grad mirar inaga la preit davos dalla culissa, Trudi?
Trudi
(va sin tribuna) Gie, gie, quei ei forsa gnanc il pli tup. Funcziuneschi cullas
siaradetschas?
Luisa
Gliez sai jeu aunc buc aschi exact. Jeu hai montau sis grondas, mo propi fetg
tegn ei aunc adina buc.

(els van)

Leni
O jeu creigel che jeu mondi aunc a trer viaden in tec bio.
Bruno
Has propi priu cun tei tes pensums?
Leni
Daco buc? Duront che jeu spetgel e fetsch i las paginas sai jeu sepreparar sin
treis clausuras! (va)
Bruno
E ti, Frena, tgei manegias ti da quei?
Frena
O – quei ei schon bien (sesaulza da sia pultruna e sesa sil canapé) Jeu sun
semtgada.
Bruno
(va tiegl esch dretg e fa sco sch’el fuss gest vegnius en) Bein, sche lu, in, dus
treis – “O! Diana. Jeu enquerel Lady Margreth.”
Frena
“Lady Margreth ei vida tagliar las rosas en curtgin, Stephen” (arva e siara
dabot, dabot ils egls) “Ella – vegn matei aunc ad esser occupada leu in
mument.”
Bruno
“Jeu capeschel” (va pli datier) “Vessas Vus nuidis sche jeu ... stess cheu ...
cun Vus ... e spitgass sin Lady Margreth?”
Frena
“Insumma buc.”
Bruno
“Astgel jeu ... seser sper Vus?”
Frena
“Sche Vus insistis ...”
Bruno
(sesa sper ella) “Diana ...”
Frena
(ils egls aunc adina serrai, il tgau menaus naven) “Gie, Stephen -?”


16
Bruno
“Havessas Vus nuidis sche jeu – Vus -?”
Frena
“Stephen, tgei vuleis Vus dir a mi?”
Bruno
“O, emblidei ei, Diana, savein nus zacu exprimer quei en plaids? Vus
enconuschis il messadi da miu cor.”
Frena
(mira sin el) “Ei quei pusseivel? – In mument hai jeu cartiu ... ch’il messadi da
Vies cor seigi il medem sco quel che plonscha ord miu cor.”
Bruno
“Diana? – Manegias Ti – astgel jeu sperar -?” (El pren ses mauns, betscha
els)
Frena
“Mo fagei adatg, Stephen, Vus saveis che jeu sun empermessa ad in auter
um?”
Bruno
“E tuttina – Ti eis buc untgida cun tiu maun.”
Frena
“O Stephen – sas buc s’imaginar daco?”
Bruno
“La tema ei memia gronda.”
Frena
“Lu emblida Tes motivs niebels, Stephen Sellers. Era sche jeu derivel d’ina
famiglia nobla, sche sun jeu tuttina mo ina femna.”
Bruno
“O, Diana!” (dat ina fina buna sillas levzas)
Frena
“O, Stephen!” (metta siu tgau sin siu schui) “Sche Docter Forbes savess ...”
Bruno
“Emblida Tiu spus cun influenza! El vegn maina a survegnir Tei!” (dat puspei
ina buna, in tec pli intensiv)
Frena
O, Bruno!
Bruno
O, Frena! (omisdus s’embratschan e sebetschan per propi ed adina puspei;
las sutgas scadeinan)
Luisa
(vegn sin tribuna) Tgei scadeina cheu aschia? (els dus seglian en pei irritai)
Aha, perquei veis vus dispet vuliu il dretg canapé!
Frena
O Luisa ...
Luisa
Jeu hai viu nuot. Buca tec! (ri e va)
Frena
Bruno – manegias ch’ella hagi sefatg en zatgei?
Bruno
Daco? Jeu hai gie sez per sefatg en ei ussa.
Frena
O miu Bruno, jeu matei è!

(els vulan sembratschar, interrumpan denton ed emprovan da gie schar
remarcar nuot, perquei ch’els audan che Filomena arriva)

Filomena
(da davos en sala) Hu-uu! Ei cheu zatgi??
Frena
Bruno! Quei tuna da Filomena!
Bruno
Oz?? Mo ella veva bein empermess da pér vegnir puspei dall’emprova
generala.

(ils auters cumparan da differents loghens sin tribuna. Tuts miran tuttina
surstai sco Bruno e Frena)

Trudi
Veis vus era udiu quei che jeu hai udiu?
Paula
Quei ha tunau sco la Filomena!
Serafin
Forsa survegns Ti puspei in pèr novas paginas cun text!
Paula
Ussa hai jeu grad stuiu acceptar ina perstgisa da tei – vul grad aunc pender
vidlunder ina secunda?
Serafin
(serius) Perstgisa, Paula.

(denton aud’ins bein la vusch da Filomena)

Filomena
Hu-uu! Nua essas?


17

(tuts contemplan co Filomena vegn dil publicum anavon. Ella ei ina dama
els onns, denter 42 e 57. Tuts miran pitgiv sil mun fegls ch’ella ha enta
maun. Ella festgina encunter la tribuna)

Trudi
Daco? Filomena! Nus vein buc tertgau che ti vegnies, en mintga cass buc
cusera!
Filomena
A, gliez ei schon clar, jeu sai ch’igl ei per vus ina surpresa, Gertrud. Mo jeu hai
semplamein stuiu vegnir sperasvi. Jeu hai aschi bia bunas novitads – ed hai buc
saviu spitgar tochen l’emprova generala!
Serafin
(ha aviert fetg ils egls ed ei vegn da cor) Misericordia!

(Filomena vegn sin tribuna e reparta a tuts giugadurs fegls ch’ein fixai
cun in bostitch)

Trudi
Filomena! Aunc pli midadas? En quater dis havein nus premiera!!!
Filomena
Gest pervia da quei hai jeu buc saviu spitgar pli ditg! Sche jeu fuss pér vegnida
surpusmaun, fussi stau bia memia bia per emprender da niev!
Heinrich
A co vegns sill’idea ch’ei tonschi uss aunc?
Filomena
Buc fai sgnoccas, Heinrich! Igl ei propi fetg sempel. Jeu hai mo aunc priu ina
nova rolla el toc, persuenter ei la scena d’amur strihada.
Bruno e
Frena
(bargialont ed ensemen) La scena d’amur? Strihada?
Filomena
Forsa hai jeu exprimiu quei in tec surfatg: Ella ei buc semplamein strihada –
jeu hai semplamein spustau ella dil secund egl emprem act.
Bruno
Gie, daco buc.
Filomena
A gie, ed ella ei era buc pli denter la Diana ed il Stephen ...
Frena
Mobein??
Angela
Il Lord e la Lady ein gie schon maridai ...
Leni
Ti manegias aber buc serius ch’il miedi e quella emploiada da casa – na, cheu
vegn ins gie cumplettamein ordasenn...
Filomena
Oie, sun jeu s’exprimida malamein? Pia, igl ei aschia: La Diana ei aunc adina
en quella scena – mo il partenari ei daniev ... il Percival!
Trudi
Tgei? Mo Filomena ...
Luisa
Co vegns lu sin quell’idea?
Filomena
Jeu hai mo tertgau ch’ei gartegi segir meglier al Percival, sco galantum, da
surmenar la Diana che ad in burgheis normal sco il Stephen ...
Luisa
Filomena, jeu hai buc dumandau daco! Jeu sai semplamein buc capir daco che
Ti fas quei cun nus. Nus vein gie gnanc occupau la rolla da Sir Percival en quei
toc.
Trudi
Exact! Tut sereferescha sin el, mo cumparer cumpara el buc.
Serafin
E lu eis el era pulit brutals culla Diana,e sch’ins mida quei semplamein aschia
... e per mei eis ei era brutal sche jeu stos aunc mazzar il Percival avon che jeu
cumparel en casa.
Filomena
Aha. Eis segirs?
Paula
Vul ti pretender che ti sappies buc pli seregurdar vida tia atgna historia?
Filomena
Bein, bein, atgnamein schon, mo quei mazzament, quel ... saveis buc mussar
spert nua che quei ei scret?
Bruno
Eba eis ei scret negliu. Mo il Percival ei svanius, e lu ha aunc il Rex quei crap
renomau – cheu sa mintga affon tgi ch’ei igl assassin.


18
Filomena
(pensiv) Igl assassin? Jeu hai gie insumma buc giu el senn da scriver in toc sur
d’in mazzament! Jeu hai adina mo tertgau ch’il Rex hagi engulau il crap da
Percival e lu forsa dersch zucher el tanc, per ch’el sappi buc vegnir alla party.
E lu – in mazzament – quei ei gie ...!
Trudi
... sco ei para buc aschi dasperas!
Paula
Ei stat gie schon scret ellas gasettas ch’ei detti in mazzament en nies crimi!
Angela
Ed en quater dis ei premiera! Filomena, quei ei in tec brav tard dad aunc
strinuar in Percival sin tribuna, ni?
Filomena
Mo, uss hai jeu scret aschi bials dialogs novs ... (vesa ora sco sch’ella bargess
mintga mument) Leis buc silmeins dar spert in’egliada?

(ei dat ina pausa ed ils giugadurs miran cuort in sin l’auter e lu – perquei
che negin vegn aschi lunsch da refusar l’offerta – train tuts la schuiala e
marmugnan lur d’accord. Tuts sfeglian in tec scheptic las novas paginas)

Frena
(sgnappa aria) Jeu sun en spronza!
Bruno
Ti eis tgei?
Frena
Jeu manegel, Diana ei en spronza!

(tuts reageschan levgiai)

Frena
Jeu vess mo marveglias tgi ch’ei il bab.
Filomena
Gliez ei scret sil tierz fegl.

(Tuts entscheivan a sfegliar)

Angela
Lord Dudley!
Paula
(irritada) Na, Heinrich!
Heinrich
(quietond) Paula, igl ei gie mo in toc teater!
Paula
A. Mo tuttina – uss hai jeu gest pigliau in tec tema!
Bruno
Quei ei gie battiu! Filomena, co duei Lord Dudley esser il bab sch’el ha gie pér
grad empriu d’enconuscher Diana?
Filomena
O, gleiz stat scret sin pagina tschun.

(tuts sfeglian puspei)

Trudi
Ina lavada dil tschurvi!
Filomena
Gie, exact, quei declara numnadamein daco ch’el sa buc pli seregurdar vid ina
sentupada pli baul.
Leni
Mo sch’ella survegn in affon dad el, lu stuess silmeins ella aunc seregurdar
vida zatgei.
Filomena
Na, eba buc, quei ei declarau sin pagina siat.

(tuts sfeglian sco narrs)

Filomena
Vesis, igl ei stau fetg stgir quella notg, e –
Trudi
(metta las novas paginas ina sin l’autra e sbassa ellas) Filomena, quei ei
cumplettamein nunpusseivel! Ti has scret in toc reschniev! Tut ei uss auter!
Cheu stuessan gie tuts puspei reflectar danovamein lur rollas!
Filomena
Gie in tec da far dess quei naturalmein schon ...
Serafin
Gest avunda per ils proxims treis meins!


19
Filomena
Ed jeu sun s’engaschada aschi fetg!
Trudi
E lu nus? Filomena, nunpusseivel, aschi tard savein nus buc far midadas!
Filomena
Mo quei ei gie mo picculezzas!
Bruno
Picculezzas?? E tgei eis ei lu culla fin? Co vesa lu lezza o, sche Stephen
marida Diana ch’ei en spronza?
Filomena
Gie, gliez stos jeu aunc ponderar da rudien.
Trudi
Tgei? Aunc dapli midadas?? Filomena Montalta, sas ti s’imaginar con grev
ch’igl ei dad exercitar in toc – perfin lu sch’il toc vesa buc ora tut auter mintga
treis dis. Il script definitiv vessen nus duiu survegnir avon quater jamnas!
Paula
(che ha daferton legiu las novas paginas) Tgei ei quei?! Lady Margreth ha in
schoc cu ella endriescha dalla gravidonza e piarda sinaquei siu lungatg?!
Serafin
(cun plascher) Propi? Forsa stuessen nus tuttina aunc inaga mirar endretg las
midadas!
Trudi
(smanatschond) Serafin ...!
Leni
E mia mumma?
Trudi
(surstada) Tgei eis ei cun tia mumma?
Leni
Jeu hai pér astgau far part suenter che mia mumma veva legiu il libret. Sch’ella
auda ch’ei va en quei toc per sex e per esser en spronza, lu astgel jeu segir buc
far part pli.
Filomena
Mo ella ei gie pér el secund meins, quei ves’ins gie aunc buc!
Leni
Mia mumma patratga halt vinavon.
Filomena
(ei cunscienta da sia pussonza) Gie sche vus leis pli bugen dar in auter toc ...
Trudi
(ha buc capientscha per talas tschontschas) Schia, ussa eis ei finiu!
Filomena, nus tuts dein bugen tiu toc ed aschia havein nus era saviu spargnar
ils daners pils dretgs. Forsa savein nus perfin rimnar zatgei per la cassa
dall’uniun – ei fuss necessari! Mo cura che la cumissiun da teater ha elegiu il
toc, era ei aunc la versiun originala. Jeu sai propi buc daco che nus duessan
mussar zatgei tut auter sin tribuna!
Filomena
(emprova da zuppar siu disgust) Vul ti dir cun quei che ti veglies buc pli dar
miu toc?
Trudi
Entochen oz hai jeu gie aunc vuliu gliez, mo las davosas midadas – quei ei
semplamein damemia!
Filomena
(cuort avon sedesparar) Has ti insumma il dretg da decider davart il toc?
Trudi
Atgnamein buc, mo sche jeu declarel a quels che jeu fetschi u l’emprema
versiun ni negina, lu sustegnan els schon mei.
Filomena
(emprova da salvar sia fatscha) Gie sche ti insistas, cara Gertrud –

(tuts miran pitgiv e plein spetgas sin ella, ella targlina e sedrezza viers
Paula)

Filomena
Paula, tgei manegias ti?
Paula
Ä, jeu – ää – igl ei propi schon bunamein premiera, Filomena e – e – segir,
forsa ...
Serafin
(ruasseivel) Ponderescha bein! Ella ha strihau tut tes monologs – schuber tuts!
Paula
(seregorda) Jeu sustegnel Trudi!

(Paula tuorna ses fegls alla Filomena, tuts fan immediat il medem,
daferton:)

Frena
Cheu has mes!
Bruno
Sorry!


20
Leni
Jeu stun propi mal!
Serafin
Ed aunc in pèr fegls!
Heinrich
Exact aschia!
Luisa
Grazia tuttina!
Angela
Igl ei stau bi!
Trudi
Aschia eis ei, Filomena!
Filomena
(ualti trumpada ed era in tec giud la gnarva) Schon bien, schon bien. Mo
exercitei la versiun veglia – mo sch’il publicum vegn lu buc a mirar, lu ...
Serafin
Giegie – nus savein schon tgi che ha scret la versiun originala ...
Filomena
O! O! Ooo!

(Filomena tegn ils fegls sut bratsch e sederscha giud tribuna; tuts miran
suenter, in esch vegn sbattius)

Trudi
Forsa ei quei stau in tec memia – brutal.
Paula
Ei ha propi tuc sil viv ...
Heinrich
Duront ina tscheina ha ella inaga detg che quei toc seigi in tec sco siu affon ...
Paula
Siu sulet affon ...
Heinrich
E cu ella ha vuliu embellir in tec siu sulet affon ...
Trudi
O po calei, jeu stos gie gleiti entscheiver a bargir!
Serafin
Dai, Trudi, uss buc ceda! Ella ha buc embelliu siu affon – ella ha montau ad el
in secund tgau.
Trudi
(ri, ha puspei buna luna) Ti has raschun. Lein emblidar quell’entira historia e
mirar da vegnir vinavon!
Bruno
Ussa tuna quei puspei meglier!
Angela
Sche lu, vegni – ed uss vegn excertitau!
Luisa
(enten ir giuado) Zatgei vi jeu lu haver detg: Sch’ei gartegia lu puspei buc,
entscheivel jeu a pitgar!
Angela
(suonda Luisa) Gie, e jeu vegn a tener las guotas.
Trudi
(va medemamein davos tribuna) E jeu mon igl emprem aunc per in caffè, e
vus saveis calar da far egls gross e sesluitar en vossas rollas (va)
Bruno
(cloma) Duein nus aunc entscheiver inaga dall’entschatta ...?
Trudi
(da davostier) Sche vus leis esser afin avon che damaun marvegl, lu plitost
buc. Vus saveis gie entscheiver cugl uffeci da posta da Serafin.
Serafin
Bien! (en sia rolla) “Gie bien – atgnamein – jeu hai buc el. La novitad ei
vegnida communicada a mi digl Uffeci da posta per telefon.”
Bruno
“Doris – ha zatgi telefonau cusera?”
Serafin
“Quei ei nundetg! Vus ughegieis da dubitar mes plaids?”
Paula
“Secapescha ch’el ughegia buc quei, Rex! Stephen, Vus duessas seperstgisar
tier Docter Forbes.”
Bruno
O, duess jeu quei? Igl emprem sto Doris rispunder mia damonda.”
Leni
“Na, Sir.”
Paula
“Essas Vus propi segira?”
Leni
“Nies telefon funcziuna buc pli dapi oz da miezdi.”
Bruno
“Aha! E tgei scheis Vus ussa, Docter Forbes?”

(il telefon scalina)

Serafin
“Rispunda quei Vossa damonda?”
Paula
“Stephen, jeu creigel che Vus seigies culponts ina perstgisa a Docter Forbes.”


21

(il telefon scalina danovamein)

Heinrich
“Il meglier fuss sche Doris mass al telefon, avon che nus seigien aunc culponts
ina perstgisa a quel che telefonescha.”
Leni
(va al telefon) “Gie, Sir.” (pren il tgiern) “Hallo -? ... Tgi? ... Daco, gie, el ei
cheu. In mument.” (tonscha il tgiern a Heinrich) “Igl ei per Vus, Sir.”
Heinrich
(pren il tgiern) “Tgi eis ei, Doris?
Leni
“Sir Percival.”
Serafin
(peglia tema) “Mo quei ei nunpusseivel – jeu manegel –“
Bruno
(ruasseivel) “Gie, Docter? Tgei veis Vus vuliu dir?”
Serafin
“Daco? Nuot? – Jeu –“

(Trudi tuorna sin tribuna, buent caffè, mira tgei che la gruppa fa, Angela
vegn medemamein sin tribuna, daferton:)

Heinrich
(al telefon) “Hallo? ... Tgei?... A! Gie, jeu capeschel ... gie, grazia fetg. Sin
seveser!” (penda si il tgiern)
Paula
“Daco – Dudley – miras Ti aschi curios? Tgei ha Percival detg?”

(Heinrich arva sia bucca, mo Trudi interrumpa, avon ch’el sa discuorer
vinavon)

Trudi
Perstgisa, mo spert –

(ils giugadurs calan e miran sin Trudi)

Frena
Havein nus fatg zatgei falliu?
Trudi
Na, secapescha buc, mo jeu mirass bugen cun tuts tgei che vus fageis sch’il
telefon scalina. Savein nus forsa ir in tec anavos -?
Angela
Ei va aunc ditg tochen la fin digl act, Trudi. Vul propi interrumper?
Trudi
Ei va mo in mument. Anavos tier quei liug, nua che Leni di quei dil telefon,
saveis nua?

(ils giugadurs van en posiziun)

Leni
“Nies telefon funcziuna buc pli dapi oz da miezdi.”
Bruno
“Aha! E tgei scheis Vus ussa, Docter Forbes?”

(da davos tuna il tgiern d’in auto da posta, tuts reageschan)

Tuts
Luisa!
Luisa
(da davos) Perstgisei! Jeu hai emblidau da schar ir anavos! Jeu sun grad aschi
lunsch!

(ils giugadurs van en posiziun)

Bruno
“Aha! E tgei scheis Vus ussa, Docter Forbes?”

(da davos tuna in siet)

Luisa
Oha! Falliu!


22
Angela
(scrola il tgau) Aunc quater seras e lu vein nus giu cheu in publicum che vul
veser zatgei!

(Tuts giugadurs lain pender la schuiala e fan ina figura plitost tresta)

Luisa
(da davos) Ussa sun jeu lu grad aschi lunsch!

(tgiern d’in auto da posta)

Luisa
O gianteren! Schon puspei!

(siet)

Luisa
Aa!

(tgular da pneus)

Luisa
O pil gianter!

(e lu en sperta successiun: tgiern d’in auto da posta – pass – tgular da
pneus – siet – griu – siet – griu – siet – griu – daferton para l’entira
gruppa da dar ensemen)

TENDA!


23
Act 2

La tribuna ei endrizzada tuttina sco egl emprem act, auter che la preit
davos dalla culissa ch’ei ussa tschentada si, ed il canapé e la pultruna che
remplazzan ussa las sutgas sin tribuna. (Adatg: Sch’igl ei giavischau dapli
midadas, lu san ins schar naven egl emprem act ils umbrivals, il tablet
cullas butteglias da whiskey ed ils glas sil puffen, medemamein ils cudischs
sillas crunas. El secund act ston quellas caussas esser en lur loghens).
Cuort avon che la tenda dat liber la scena duei la glisch vegnir stizzada en
halla. Da davos la tenda aud’ins vuschs.

Trudi
Luisa? Daco ei la tenda aunc tratga? (Trudi vegn denton giud tribuna e va
en siu plaz, davon seniester)
Luisa
Sche nus arvin la tenda, lu trai!
Trudi
Ei ha mo tratg perquei ch’enzatgi ha schau aviert in esch. Jeu hai gest serrau el.

(la tenda vegn aviarta)

Luisa
(da davos) Daco ha ei atgnamein adina aria currenta en salas da teater?
Angela
(da davos) Quellas bagheg’ins extra aschia, lu croda ei buc si sch’ei toffa als
giugadurs.

(Trudi sesa ussa ell’emprema retscha sin siu plaz, la scena ei libra)

Trudi
Ti patratgas aber buc vid in toc special, Angela?
Angela
(da davos, ri) Ti sas silmeins buc pretender suenter che negin hagi detg!

(Trudi ri era, lu vegn Bruno sin tribuna. Adatg: Ils costums dil toc el toc
ein in tec alla veglia, - ils umens fetg classic, Frena e Paula en vestgadira
dalla sera, Leni en in vestgiu ner cun scussal alv)

Bruno
Trudi, stueim nus smincar cusera?
Trudi
Pils umens ei quei buc aschi impurtont – mo las dunnas mirass jeu bugen inaga
smincadas – ed oravontut lur frisuras!
Bruno
Jeu creigel ch’ellas hagien si perucca.
Trudi
Gliez sai jeu matei schon – jeu less mo veser co las peruccas vesan o sin lur
tgaus.
Bruno
Jeu mon spert ad informar ellas. (cun bandunar la tribuna entaupa Bruno
Angela che vegn gest sin tribuna)
Angela
E co plai la culissa?
Trudi
Buc schliet – en mintga cass viu da cheu ano – mo hai avunda plaz davostier?
Angela
Sche tuts fan adatg ... in miez meter, quei stuess schon tonscher. (da bass e
stendida enviers Trudi) O bien, per Paula forsa buc.
Trudi
E co duei ella lu vegnir cun in matg rosas dil curtgin sin tribuna?
Angela
Gliez sto ella gnanc. Jeu hai schon semtgau las rosas da quella vart dalla
tribuna. Jeu hai detg ad ella ch’ella hagi in tec pli sempel aschia – ed ella ha
cartiu quei.
Trudi
Quei ei bien. Nus stuein mirar ch’ella resta in tec da buna luna. Ier eis ella
puspei bunamein sefatga si e naven, grazia al car Serafin.
Angela
(ri cu ella patratga vidlunder) Mo ti stos conceder ch’igl ei stau legher.


24
Trudi
Gie-e, mo asemper sias tuppas sgnoccas – quellas cuostan era adina puspei ina
mes’ura. El ha silmeins sinzerau da maina dir pli che Lord Dudley hagi da
sligiar culla Lady Margreth “in problem pesont”.
Angela
Pu! Nus savein mo sperar ch’el seregordi vida quei era duront las producziuns.
Trudi
Ou, lein patertgar vida zatgei pli bi. Quei toc suonda mei schon els siemis.
Angela
Gie, ti sas esser leda. Ti has terminau tia lavur cusera. Suenter sas mo pli star
davos tribuna ed urar – sch’ei ha avunda plaz.
Trudi
Forsa mon jeu damauasera en sortida, sas en aschi ina biala bar pintga nua che
negin enconuscha mei.

(Luisa vegn sin tribuna e tegn enta maun in collier che glischa)

Luisa
Tgei manegias da quel? Vesa o sco vers, ni?
Trudi
Buc mal! Igl ei aunc bi dalla Filomena ch’ella metta a disposiziun quel a nus.
Aschi in vess custau a nus ina facultad.
Angela
Has schon ponderau co nus duein far clar alla Filomena ch’il diamant da Delhi
ei daventaus in rubin da Ranschipur? – En quei collier ha ei dil reminent era
buc in crap tgietschen.
Trudi
Il Bruno ha schon ina sligiaziun: naven d’ussa ha il crap num rubin alv da
Radschinpur.
Luisa
(vul metter il collier el tresor ch’ei ella preit) Datti insumma rubins alvs?
Trudi
Ussa schon!

(Luisa ed Angela rin; Luisa arva la porta dil tresor)

Trudi
E fagei adatg dil collier cu vus giugheis! Jeu less buc ir ad encurir el duront la
producziun.
Luisa
Buc problem! Sche Filomena ha in tec tema per siu collier, lu sa ella buc
seconcentrar aschi bein sil toc.
Angela
Gliez para a mi buc aschi mal.

(Luisa ha denton mess il collier el tresor)

Trudi
Sas, jeu quitass ei zaco meglier sch’il tresor vess era aunc ina porta davos. Lu
savess zatgi vegnir da davos e prender ora il collier.
Luisa
Jeu savess schon zambergiar ina porta davos – mo lu stuess jeu gl’emprem
montar igl entir tresor ord la preit – e lu stuessan nus aunc inaga dar colur a tut
...
Trudi
Daco montar ord la preit?
Luisa
O sche jeu petgel vid la preit davos, lu vegn l’entira fixaziun dil tresor lucca ed
ei savess curdar o tut davon sin tribuna.
Angela
Jeu sai co nus savein sestellegiar! Jeu hai gie buc da far bia duront la produziun
– auter che sufflar. Lu savess jeu gie haver quitau in tec dil collier e dar ella
enta pugn a Serafin sch’el tonscha el tresor.
Trudi
Gie, fuss quei bien per tei, Angela?
Angela
Quei va segir.
Luisa
(pren il collier ord il tresor) Il meglier ei da grad empruar cusera inaga.
Damaun sto quei gie schon funcziunar.
Angela
(pren il collier) Quei ei zwar fetg sempel, mo in tec exercezi fa gie buc donn!
Luisa
(si per Trudi) Essas semtgai?
Trudi
Jeu creigel schon – sche tuts ein sescumiai ...


25
Luisa
Paupra sche quels ein aunc tgilblut ... (cloma davos la tribuna) He! Tuts sin
tribuna!

(ins auda da davos “okay” ed “jeu vegn” e semegliont. Lu vegnan tut ils
giugadurs sin tribuna, in suenter l’auter, tuts en lur costums e frisai –
auter che Frena che ha aunc adina la perucca enta maun)

Trudi
Stei inaga tuts en ina retscha, davon sigl ur dalla tribuna. Jeu less mirar inaga
sin vus. Quels costums van gie propi ...

(tuts stattan en ina retscha, ferton che Trudi discuora aunc. Adatg: La
successiun dils giugadurs corrispunda medemamein alla successiun tiegl
applaus final suenter il toc; da seniester a dretg: Serafin, Frena, Heinrich,
Paula, Bruno, Leni)

Paula
Miu costum ei zaco in tec stretgs, quel ...

(tuts giugadurs spetgan para da Serafin ina remarca nauscha e volvan lur
tgaus en sia direcziun)

Serafin
(seperstgisa) Also jeu hai detg nuot ...
Paula
Meglier eis ei!
Trudi
(queta buc pli legher) Paula, adina esser correcta! Sch’el tenta tei adina
puspei, lu ei quei ina caussa; mo sche ti vegns mintga ga aschi vilada sche
negin gnanc patratga vidlunder, lu ...
Paula
Ti has gie raschun. Jeu stun mal Serafin, mo las emprovas, quellas fan tut
furmiclar.
Serafin
Schon bien.
Trudi
Bien, lu saveis vus semanar plaunet per che jeu vesi vus era da davos.

(tuts semeinan plaunsiu)

Trudi
Hmm ... gie, ... beina, vus vesis atgnamein gnanc ora aschi mal – Halt! Frena,
daco ei tia rassa sesladada davos – grad sco quella dalla Paula?
Paula
Mia rassa ei buc sesladada davos!!!
Trudi
Ou! Jeu stun sgarscheivel mal, Paula. Jeu hai buc vuliu ...
Paula
(ri tut nunspetgadamein) Quei ei schon en uorden, ti has gie buc manegiau ei
aschia!

(tuts rin, e l’atmosfera seslucca. Tuts giugadurs ein puspei semanai
encunter il publicum)

Trudi
Frena – daco has atgnamein aunc buc si tia perucca?
Frena
Ella ei bia memia gronda! Cheu, mira tezza. (Ella metta si la perucca che
cuarcla bunamein ses egls) Vesas? Aschia vesel jeu ora sch’in pudel che ha
buc fatg si cavels.
Trudi
Sas lu buc ligiar ensemen in tec quels cavels? Ni semplamein smaccar plat els
in tec?
Frena
Jeu mirel, jeu pondereschel zatgei. Jeu hai pér grad viu ei.
Trudi
Bien. Il publicum vegn ad esser incantaus da vus ... ussa stuessan nus mo aunc
exercitar in tec.


26
Angela
Gl’emprem act?
Trudi
Lu entschevessan nus ussa pia ...

(Tuts giugadurs van en posiziun)

Luisa
(da davos) Cun tenda?
Trudi
Segir! Jeu less ei exact aschia sco damaunasera allas otg.
Filomena
(da davos en sala) Juuuu-huuuuu!

(Tuts reageschan)

Angela
Trudi, ussa havein nus la salata!
Luisa
(giud la gnarva) Ed adia!

(Luisa ed Angela svaneschan davos las culissas cu Filomena arriva)

Filomena
O, Gertrud, jeu hai fetg schliatas novitads! Nus stuein midar il num dil toc!
Trudi
Tgei? Mo gliez savein nus schon daditg buc pli! Ils programs ein gie schon
stampai ed ils placats pendan ...
Filomena
Mo nus stuein! Jeu hai grad sefatg en avon ch’ei dat schon in film cul medem
tetel! “La smaledicziun dil diamant”.
Paula
Filomena, quei fa toh nuot, il publicum s’encorscha segir immediat che nus
giughein buc in film ...
Serafin
Exact! En in film emblida numnadamein negin siu text!

(ils giugadurs miran fetg nausch sin el)

Leni
Fai ti uss buc era aunc aschia! Jeu hai schon problems avunda.
Filomena
Quei manegias aber buc serius, ni, Magdalena?
Bruno
Tgi manegia buc tgei serius? – O ... Jeu hai tut emblidau che ti has buc num
Leni.
Leni
A mi di era negin Magdalena ... auter che mia mumma.
Serafin
... e Filomena.
Filomena
Surnums ein aschi vulgars. Quetas buc era, Serafin?
Serafin
Stos buc dumandar mei, Filo.
Trudi
(spert, avon che Filomena sa vegnir vilada endretg) Filomena – jeu sun
aschi leda che ti eis aunc vegnida cusera, perquei che ... – ti savessas
numnadamein gidar nus.

(Filomena ha quet, vegn in pass anavon, aschia ch’ella vesa buc las
fatschas terrificadas dils giugadurs)

Filomena
Propi? Tgei sai jeu far per vus?
Trudi
(remarca ch’ella ha menau ella ed ils giugadurs in tec ellas stretgas, sto
inventar zatgei) Ääää, ... gie .. ti savessas controllar sche tuts san bein lur
texts.
Angela
(cumpara cun in libret enta maun sin tribuna) Gliez ei gie mia lavur!
Trudi
O, Angela. Jeu hai buc manegiau mintga singul plaid, mobein ... plitost ... las
nianzas e ... las interpretaziuns.
Angela
(sfeglia il libret) Aha, quei che ti has emblidau da dir a mi?
Trudi
(levgiada) Giegie.


27
Filomena
Duei jeu seser tier tei giucheu?
Trudi
Na! ... Gliez ei buc necessari ... jeu mo disturbel tei ... Jeu fetsch traso notizias
...
Angela
(anavos) Luisa, havein nus x-enzanua ina sutga per nossa autura?
Luisa
(da davos) Sch’ella ha ina lumpa da far giu la puorla, lu bein ...
Filomena
(suonda Angela davostier) Hui! Quei ei fetg captivont! Propi plein tensiun!
Serafin
(si per Trudi cun vusch bassa) Has aunc semtgau autras surpresas per nus?
Trudi
(medemamein da bass) Schon bien, Serafin. Mo pacific!
Bruno
(medemamein da bass) Tgei vul nianza schon puspei dir?
Serafin
(medemamein da bass) Buc damonda mei! Sas aschia ni aschia mo morder
sils dents ed urar che ti hagies ellas.
Paula
(si per Trudi, medemamein da bass) Jeu hai tertgau che ti veglies che nus
sappien exercitar atras inaga tut – senza interrupziuns! Cullas nianzas dalla
Filomena gartegia gliez segir buc!
Serafin
(medemamein da bass) Mo buc panica! Forsa lai Luisa gie curdar per
schabetg in sac sablun ...
Filomena
(cloma da davostier) Jeu sun semtga-da!
Trudi
(lai curdar sesezza sin sia sutga) Bien! Luisa, trai quella tuppa ... la tenda ... e
lu act 1 dall’entschatta!

(la tenda sesiara ed ils giugadurs van en lur posiziuns)

Luisa
(da davos) Levas è la musica?
Trudi
Segir! Tut exact sco damaunasera, hai jeu bein detg!

(daferton ei la tribuna zuppada dalla tenda)

Angela
(da davos) Negin che semuenta duront ch’ei va musica!
Leni
Jeu sun gie aschia ni aschia davos la tribuna cu la tenda sesarva. Leu sai jeu
bein semuentar, ni buc?
Serafin
(davos la tenda) Ti has il detg cletg!
Angela
(da davos) Ruaus ussa!

(musica – stgira e misteriursa- entscheiva)

Trudi
Plaunsiu glisch sin tribuna! Luisa, reducir la glisch en halla!

(en halla vegn plaunet stizzau la glisch)

Trudi
Bien aschia, Luisa! Quei fas damaun exact aschia – gest cu la musica ha
entschiet.
Luisa
En uorden!

(la musica cala cun in accord dad ault e sgarscheivel; la tenda sesarva.
Adatg: igl emprem act da “La smaledicziun dil diamant” entscheiva cun
Heinrich, el prepara ina bubronda davon seniester, Frena enquera cul
dies encunter il publicum in cudisch plitost el profund dalla tribuna e Leni
ei fatschentada cun in schubregiapuorla, dretg davon tiel tresor)


28
Leni
(cun far giu la puorla) “Lord Dudley, spitgein nus cusera sper Sir Percival,
igl arheolog renomau, docter Rex Forbes, il scientist renomau e Stephen
Sellers, il milliunari renomau, aunc zatgi auter al dinner?”
Heinrich
“Viu giu da mei sez e Lady Margreth, mia dunna, vegn mo aunc la bunatscha
Diana Lassiter ad esser cheu – na, schiglioc negin.”
Leni
(va all’extrada da tschella vart dalla tribuna, ella ha gie ussa presentau las
differentas persunas dil toc) “Gliez hai jeu bunamein tertgau.”
Heinrich
(tegn enta maun siu bubronda e semeina enviers Frena) “Diana, haveis Vus
gia anflau il cudisch renomau davart ils juvels dall’India? El stuess secattar sin
questa cruna.”
Frena
(cul muossadet petga ella sin mintga cudisch ch’ella ha gia controllau e
seferma tier in specific) “A gie, cheu eis el.” (ella pren il cudisch giud
cruna, arva el amiez e reagescha immediat sin quei ch’ella vesa) “O! Lord
Dudley, Vus haveis maina raquintau dalla smaledicziun dil renomau rubin alv
da Ranschipur ...”
Filomena
(da davos, consternida) Tgei???
Trudi
Schon bien, Filomena, tut en uorden!
Filomena
(vegn sin tribuna) Quei ha num “diamant da Delhi”!
Trudi
... e nus vein midau ei!
Filomena
Sa daco?
Serafin
(da davos) Perquei ch’ei havess viu o curios sper la ligiongia da saung!
Filomena
(mira malsegir en direcziun da nua che la vusch da Serafin ei vegnida)
Tgei ligiongia da saung? Ei ha gnanc ina ligiongia da saung en miu toc!
Frena
Nus havein era gnanc vuliu midar quei ...
Filomena
Bien, silmeins ...
Trudi
Filomena! Hagies semplamein confidonza! Va ussa fai aschi bien anavos sin
tiu plaz ed Angela declara quei a ti pli tard.
Filomena
Mo -?
Trudi
Fai aschi bien! Filomena! Damaun ei premiera!
Filomena
Bien pia – jeu ... Giegie, jeu hai capiu. (va)
Trudi
(croda levgiada en sia sutga) Vinavon uss!
Leni
(da davos) Dall’entschatta? Jeu hai gia mess d’in maun il schubregiapuorla ...
Trudi
Na, na, na! Nus cuntinuein leu nua che nus vein interrut.
Heinrich
Bien! (tuoscha) – Frena – savessas ti forsa ...
Frena
Segir! (en sia rolla) “... la smaledicziun dil renomau rubin alv da Ranschipur
...”
Heinrich
“Tut praulas! Nuot auter che hocuspocus! Smalediu misterem!”
Frena
(siara il cudisch e metta anavos el sin cruna, daferton ch’ella di) “Mo el
cudisch stat scret explicit che Lord Fortescue, igl emprem possessur dil diam...
– dil rubin alv da Ranschipur – “ (cala) Trudi, sai jeu buc semplamein dir
“rubin”? Jeu selaguottel regularmein cun quei num!
Trudi
Gie, gie, gie! Vinavon ussa!
Frena
(puspei en sia rolla) “... stat scret explicit che Lord Fortescue, igl emprem
possessur dil rubin, ei vegnius anflaus en sia bognera senudond en siu saung. Il
proxim possessur, Sir Giles Renfrex, ei, strusch ch’el veva purtau il rubin en
sia casa, vegnius zappitschaus alla mort en siu nuegl– da siu cavagl preferiu!
Ed il proxim possessur ...!”
Heinrich
“Tut mo tschatscherlem! Fafanoias! Paterlem da femnas!”
Frena
“Mo co eis ei lu sedau ch’els tuts ein morts?”
Heinrich
“En mintga cass hai jeu cumprau il rubin gia ozendamaun – e jeu sesentel
grondius!” (Heinrich schema e fruscha il maun sur il frunt)


29
Frena
“Lord Dudley – Va ei buc bein cun Vus?”
Heinrich
“Na, na. Nuot da muntada. Mo ina da mias pintgas attaccas.”
Frena
“Con ditg pitis Vus gia giudlunder?”
Heinrich
“Dapi ozendamaun.”
Frena
“E Vus cartis buc ch’ei seigi pusseivel ...”
Heinrich
“Ridicul! Spir schabetg! Quei ha negina muntada!”
Leni
(vegn viaden) “Docter Forbes ei arrivaus, Lord Dudley.”
Heinrich
“A! Quei ei tiu spus, Diana!” (si per Trudi) Quei ei propi ina tuppa
construcziun. Quella sa matei ch’ella ei la spusa da Forbes!
Filomena
(da davos) Aber ils aspectaturs san aunc buc ei!
Serafin
Jeu savess gie pender in scret vida mei!
Filomena
(da davos) O, Serafin, fai aschi bien!!!
Trudi
Caleis ussa forsa da seschignar? Uss eis ei tuttina memia tard dad aunc midar
zatgei! Vinavon uss!
Heinrich
Sche lu, bien pia ... “A! Quei ei tiu spus, Diana!”
Frena
“Gie che jeu sun spusada cun in scientist da renum mundial, quei porta a mi la
scuidonza dad aschi biaras giuvnas dall’entira Engheltiara.”
Heinrich
“Mo ina bellezia carina sco ti ha meritau ina vera d’aur.”
Frena
Quei ei aschi ina grascha!!!
Trudi
Frena!!
Filomena
(da davos) Quella situaziun sto eba vegnir tschintschada cun ina tscherta
levezia. Ei duei dar ina cunterpeisa emoziunala tier la situaziun smanatschonta
dall’entschatta.
Leni
Plaunet quetel jeu aunc tut autras caussas smanatschontas ...
Trudi
Fagessas aschi bien e ...
Frena
Bien, bien ... (en sia rolla) “Vus fageis la bucca dultscha, Lord Dudley.”
Heinrich
“Doris, fagei aschi bien e menei viaden il galantum!”
Leni
“Immediat, Mylord!”

(ella svanescha davos seniester e Serafin entra sil fiat)

Serafin
(fa ina stgava) “Lord Dudley. Diana.”
Heinrich
“Jeu sun segirs che vus giuvens havessas bugen in per minutas mo per vus.” (el
va en direcziun dall’entrada davon seniester) “Jeu vegn a seretrer in tec.”
Trudi
Buc quei esch, Heinrich! Qul meina en cuschina ed en combra dalla Doris!
Heinrich
Ou, gliez vevel jeu tut emblidau! (va pia all’entrada davos seniester) Ella
vesess zuar buc ora aschi mal ...
Paula
(da davos) Heinrich!
Heinrich
Jeu hai mo vuliu mirar sche ti seigies aunc cheu!
Leni
(da davos) Tgei? Vul quei dir che jeu vesi buc ora bein?
Heinrich
Ää – ää ...
Trudi
Heinrich, di ussa afin tiu text e svanescha!
Heinrich
Serafin duei entscheiver!
Serafin
Daco jeu? Bien, pia, sche lu ... “Mo propi, Lord Dudley, jeu vi buc catschar
naven Vus!”
Heinrich
“Ticatecca. Jeu erel è s’inamuraus pli baul.”
Paula
(da davos) Daco di el quei el vargau?
Trudi
O fai aschi bien!
Paula
(da davos) Perstgisa!

(Heinrich va, Serafin s’avischina a Frena ed embratscha ella)


30

Serafin
“Mia carissima cara!”
Frena
“Miu dultschin!”

(els fan sco da dar ina buna e stattan lu puspei circa in meter in ord
l’auter)

Serafin
“Mia cara, jeu hai ina surpresa per tei.” (El tschappa en sia tastga ed ei
surstada) O gianteren!
Trudi
Tgei sei?
Serafin
Jeu hai emblidau quei smalediu collier! (mira davos las culissas) Angela!!!
Angela
(vegn sin tribuna, tegn il collier enta maun) Cheu eis el. Jeu hai tut
emblidau.
Trudi
Angela, igl ei tiu pensum da controllar che tuts hagien lur requisits!
Angela
Jeu sai, jeu sai. La Filomena ha gest raquintau dallas nianzas e lu hai jeu grad
munchentau l’entrada da Serafin.
Trudi
Filomena, era ti duessas buc paterlar davos tribuna, tuts stuessan seconcentrar.
Filomena
(da davos) Jeu seperstgisel, Gertrud. Jeu hai emblidau che l’Angelica ha era
ses pensums.
Angela
Miu sbagl! (va puspei) “Angelica” – jeu creigel che jeu survegni schliet!!!
Serafin
Fageins vinavon nua che nus vein calau?
Trudi
Il principal ei che vus fetschies finalmein vinavon!
Serafin
“Mia cara, jeu hai ina surpressa per Tei – il rubin alv da Ranschipur!”
Frena
“O! Con sgarscheivel car da Tei! Astgel jeu metter en el?”
Serafin
“Has buc tema dalla smaledicziun?”
Frena
“Atgnamein – buc gronda ... Astgel jeu -?“
Serafin
“Segir che Ti astgas. Cheu, lubescha a mi ...” (Ella semeina e el penda il
collier entuorn culiez ad ella, ella semeina puspei encunter ad el) “El ei
magnifics – en aschi in bi ambient!”
Frena
(fa ir ils egls si e giu e semeina in tec tut schenada) “O, Rex!”
Serafin
“Jeu sai buc sedecider tgei che fascinescha mei pli fetg, Ti ni il crap.”
Frena
“Jeu stos veser sesezza – jeu enquerel spert in spieghel.” (Ella va seniester,
vul ir dad esch ora, cu Paula entra)
Paula
“Diana! Quei collier! Co sas Ti mo ughegiar? Pren immediat giu el!”
Frena
“Lady Margreth! Jeu hai mo –“
Paula
“Pren immediat giu ella, ditg jeu! Immediat!”
Serafin
(gida Frena dad arver il collier) “Schia, Lady Margreth, quei ha gie fatg mal
a negin?!”
Paula
“Fatg mal a negin, scheis Vus? Co haveis Vus saviu metter en prighel la veta
da quella giuvna amabla? – Ella ei Vossa spusa!”
Frena
“O, jeu creigel buc vida quella smaledicziun ridicula, Lady Margreth. Nus
vivin el 20avel tschentaner.” (va cul maun encunter il frunt e suspira)
Serafin
“Diana! Sesentis Vus buc bein?”
Frena
“Bein-bein, jeu creigel schon. Igl ei mo stau in mumenet – la stanza ha pariu da
stremblir – miu cor ha entschiet a dar timordiò – mo ussa eis ei gia puspei
bien.”
Paula
(pren orda maun il collier a Serafin) “Jeu vegn a metter naven il collier.
Cheu vegn el buc a saver far donn.” (ella va en direcziun dil tresor ella preit)
Serafin
“Veis Vus forsa buc memia gronda tema, Lady Margreth ...?”
Paula
(arva daferton il tresor) “Forsa haveis Vus gie raschun, tuttina ei sepertgirar
meglier che tgirar.”


31
Serafin
“Stuessan nus lu buc silmeins aunc spitgar sin Lord Dudley e dar a lez la
pusseivladad dad admirar sia nova acquistaziun?”
Paula
“El vegn schon aunc a veser siu collier – sche jeu sesentel curaschusa avunda.
E buc emblidei, che jeu sun quella per la quala el ha acquistau quei bischu.”
(daferton ha ella aviert il tresor e metta en il collier, el medem mument
aud’ins co quella croda a tiara) Oje, jeu hai mess ella memia anavos!
Filomena
(sederscha sin tribuna) Tgei munta quei? Ha ei buc ina preit davos vida quei
tresor?
Angela
(arriva da seniester sin tribuna e va atras igl esch pendulont dretg puspei,
daferton gi ella:) Miu sbagl! Jeu hai emblidau da star davos il tresor e prender
il collier.
Trudi
Jeu sperel semplamein che ti fetschies mintgaton inaga ina notizia dallas
caussas che ti duesses buc emblidar ...
Angela
(da davos) Segir, segir. Jeu emblidel mo da leger las notizias!
Paula
(cun svanir dil tresor) Quei savein nus mai tochen damaunasera! Mai! Ussa
essan nus gie schon vidlunder in’ura ed havein aunc gnanc afin la mesadad digl
emprem act!
Angela
(vegn puspei sin tribuna cul collier enta maun) Ed il tierz havein nus mo
trenau duas ga! E gliez ei il pli impurtont digl entir teater!
Bruno
(vegn sin tribuna) L’Angela ha raschun! Il tierz act ei il mender!
Frena
Daco dein nus lu buc il tierz act! Nus savein gie buc dar ils emprems dus acts
sch’il tierz penda sur nos tgaus sco ina spada da Damocles!
Trudi
Schon bien! Schon bien! Forsa aunc zatgei legreivel? Lu dein nus ussa pia il
tierz act – per che vus prendies puspei curascha per gl’entir toc ...
Leni
(vegn sin tribuna) Gie con ditg vein nus lu aunc emprova? Mia mumma ei lu
per cass insumma buc d’accord sche jeu vegn a casa aschi tard. Ella clausura
da bio sun jeu era mo stada péz a cup sufficienta.
Trudi
Pli spert che nus entschevin, pli baul che nus essan a fin! En vossas posiziuns
...!

(tut ils giugadurs paran dad esser cuntents cun quella decisiun e van en
lur posiziuns pil tierz act; tuts buc-giugadurs bandunan la tribuna)

Luisa
(da davos) Vuleis ei culla tenda?
Trudi
Na, uss pli bugen buc! Sas lu trer la tenda cu nus schein ir atras tut.
Luisa
(da davos) Spitgei aber aunc spert. Jeu stos aunc anflar il dretg liug sil pindel.
Trudi
Ti stos gie pér schar ir zatgei cu il telefon scalina; enquera toh il dretg liug
duront che nus dein!
Luisa
(da davos) Jeu emprovel.
Trudi
Sche lu, vinavon uss! Concentraziun! Il tierz act dall’entschatta!

(tuts giugadurs tuoschan)

Filomena
(in gibel da triumf – da davos) Juhé! Ussa hai jeu la sligiaziun!!

(tuts giugadurs petrificheschan e miran sin Filomena che sederscha sin
tribuna)

Trudi
Filomena – ti sas buc semplamein disturbar nossa emprova!
Filomena
Mo jeu hai sligiau il problem dalla ligiongia da saung!
Serafin
Emblida, lez vein nus gie schon sligiau daditg!


32
Filomena
Fai aschi bien – ussa stueis tuts tedlar – jeu hai studegiau surlunder, perquei
che mia alliteraziun dubla ei ida a piarder ...
Trudi
(ei promta da far tut mo per saver cuntinuar spert) Bien pia, lu raquenta a
nus tia sligiaziun – aber spert!
Filomena
(tut alterada) Nus stuein gnanc dir diamant da Dehli – naven dad ussa ha el
num diamant da Derjeeling! Haveis viu? Quei ei aunc adina in num dall’India
e mia alliteraziun dubla ...
Trudi
Bien, jeu hai capiu. Grazia fetg, nus vegnin aunc a midar quei ed ussa va
puspei davos tribuna e jeu vi udir ni hau ni mau da tei tochen la fin
dall’emprova!!!
Filomena
Ti stos gnanc s’alterar aschia! (va cul tgau ad ault davos tribuna)
Trudi
Han tuts udiu il num niev dil diamant?

(tuts giugadurs dattan il tgau)

Trudi
Bien! Aunc inaga il tierz act – e quella ga senza interrupziuns tochen alla fin!
Luisa
Tgei vul??
Trudi
Luisa!!!
Luisa
(da davos) Schon bien. Jeu hai mo tertgau ...
Trudi
Tuts en lur posiziuns! Ed il proxim che interrumpa l’emprova ... lez
sturnesch’jeu!

(tuts giugadurs van en lur posiziuns ed ein tut tementai)

Angela
(da davos) Adatg – sin vos plaz – dei!

(ils dialogs che suondan vegnan plidai dils giugadurs tementai cun gronda
malsegirtad. Tuts discuoran bia memia dabot e giogan era cun spertadad
dubla)

Frena
“O, Lord Dudley, Vus organiseis las pli scharmantas partis dall’Engheltiara.”
Heinrich
“Vus essas memia buna, Diana. Donn che Sir Percival sa buc esser cheu.”
Paula
“Saveis, jeu hai ina snueivla tema per Sir Percival. El ha aunc maina acceptau
ina invitaziun ad ina parti ed ei lu buca cumparius – silmeins maina senza
perstgisa.”
Bruno
“Mo Lady Margreth, forsa ha el giu in problem cul motor.”
Frena
“Jeu sperel mo ch’el hagi buc giu in accident. Las vias ein terriblas la sera.”

(Leni vegn sin tribuna, sefa lu en ch’ella havess aunc buc duiu vegnir,
semeina e va puspei. Paula vegn irritada ed ei fetg tementada)

Paula
O – ää – naaa! Jeu sai buc pli ...! (ella entscheiva a bargir e zuppa sia
fatscha)
Trudi
(stat si) Spetga! Fai aschi bien! Quei ei tut mia cuolpa. Jeu stuess crear ina
atmosfera che promova tuts a grondas prestaziuns. Enstagl hai jeu creau tema.
– Lein cuntinuar nua che vus essas stai eri – e lu era empau pli plaun sche jeu
astgel supplicar.
Serafin
Gie sturneschas uss buc Paula???
Trudi
(cargada) Ti sesentas plaunet in tec memia segirs.
Serafin
(fa in pass anavos) Aha ...?
Trudi
(sesa puspei) Sche lu, vinavon! Paula “Las vias ein sgarscheivlas la sera.”